Sabah Boleh Dijadikan Venue Tahunan Le Tour De Langkawi – Shafie

KOTA KINABALU: Sukan berbasikal bertaraf dunia, Petronas Le Tour De Langkawi 2020 (LTDL 2020) yang pertama kali dianjurkan di Sabah diharap menjadi pendorong untuk Sabah dipilih sebagai venue tahunan acara itu.

Ketua Menteri, Datuk Seri Mohd. Shafie Apdal berkata, Sabah mempunyai banyak lokasi menarik untuk dijadikan litar perlumbaan selain Kota Kinabalu iaitu di Kundasang yang pasti menawarkan cabaran mendaki kepada setiap peserta dan menjadikan LTDL lebih mengujakan.

Katanya, bagi masyarakat Sabah, penganjuran LTDL 2020 memberi peluang kepada mereka untuk melihat sukan itu dengan lebih dekat kerana selama ini hanya tertumpu di negeri-negeri di Semenanjung sejak pertama kali dianjurkan 25 tahun lalu.

“Saya harap sungguh di masa akan datang ktia akan teruskan usaha seumpama ini untuk menganjurkan bukan hanya di Langkawi tetapi di luar, tempat seperti Kota Kinabalu dan banyak lagi tempat yang cantik bukan hanya di Kota Kinabalu contohnya di Kundasang, bukit-bukau yang ada adalah litar yang mencabar untuk berkayuh dan mencabar kepada golongan yang mencintai sukan ini.

“Jadi saya bagi pihak kerajaan negeri mengucapkan terima kasih kepada penganjur Le Tour De Langkawi juga pihak Kerajaan Pusat, Kementerian Belia dan Sukan dan juga pihak Petronas sebagai penaja utama yang unggul, saya harap ini merupakan satu titik permulaan bagi kita di peringkat negeri Sabah bersama-sama menjayakan program seumpama ini dan saya harap ia akan mendapat sambutan yang baik daripada masayrakat,” katanya.

Beliau berkata demikian dalam sidang akhbar selepas upacara pelepasan peserta Malaysian International Criterium Race bersempena Petronas LTDL 2020 di Padang Merdeka hari ini.

Pemilihan Kota Kinabalu sebagai venue acara itu mencatat sejarah buat pertama kali LTDL diadakan di Sabah yang menggunakan beberapa jalan di sekitar Kota Kinabalu termasuk sepanjang Tanjung Lipat sebagai litar lumba dengan jarak laluan keseluruhan 8.7 kilometer.

Terdapat sebanyak 21 pasukan antarabangsa bertanding dalam perlumbaan tersebut, manakala penganjur, Human Voyage turut membawa bersama 50 media luar negara untuk membuat liputan yang secara langsung mampu mempromosi pelancongan negeri ke mata dunia.

Pertandingan itu menarik seramai 133 peserta dari seluruh dunia seperti dari Eropah iaitu Italy, Australia, Indonesia, Thailand dan beberapa negara Asia lain termasuk Malaysia.

Semetara itu, Mohd, Shafie berkata, beliau berharap lebih banyak produk pelancongan sukan dapat dicipta di negeri ini dalam usaha memacu perkembangan sektor pelancongan Sabah pada masa akan datang.

Katanya, Sabah tidak boleh bergantung sepenuhnya kepada pelancong dari negara-negara tertentu sahaja tetapi perlu dipelbagaikan dengan mencipta tarikan baharu untuk mempelawa mereka datang.

“Saya ingat itu yang harus menjadi salah satu produk pelancongan, kita tidak boleh hanya mengharapkan pelancong yang datang dari negara, kita mesti cipta produk pelancongan contoh berbasikal, Formula 1, pertandingan marathon, pelbagai lagi seperti angkat berat, strongest man contohnya.

“Dan kita boleh satukan dengan musim perayaan yang ada di Sabah yang menjadi tarikan kita, ini merupakan satu usaha yang harus kita bagi galakan di masa akan datang,” tambahnya.


‘Saya Sangka Dapat Ikan Besar’ – Lelaki Terkejut Menemui Mayat Bersama Motosikal Ketika Memukat Di Kolombong

KOTA KINABALU: Pemuda berusia 30-an menyangka pukatnya berat kerana berisi ikan besar, namun sebaliknya berlaku apabila dia menemui mayat bersama sebuah motosikal.

Kejadian berlaku 1.30 petang semalam di parit dekat Kolombong, Kota Kinabalu ketika dia memukat sendirian di kawasan itu.

Terkejut dengan penemuan itu, lelaki berkenaan memaklumkan kepada pihak polis.

Ketua Polis Daerah Kota Kinabalu Asisten Komisioner Habibi Majinji berkata, sepasukan anggota ke lokasi sejurus dimaklumkan dan siasatan awal mendapati mangsa adalah lelaki dikenali Salman Junnes berusia 20 tahun.

“Mangsa berasal dari Kampung Mompilis, Kudat dipercayai menunggang motosikal Honda EX5 sebelum terbabas dan terhumban ke dalam parit itu.

“Bagaimanapun, siasatan di lokasi tidak menemui sebarang kesan brek mahupun geseran di atas jalan raya,” katanya ketika dihubungi, hari ini.

Habibi berkata, mayat mangsa dihantar ke Jabatan Forensik Hospital Queen Elizabeth (HQE) untuk dibedah siasat.

Katanya, sampel darahnya turut diambil untuk ujian toksikologi dan kes itu disiasat mengikut Seksyen 41(1) Akta Pengangkutan Jalan 1987.

“Saksi kejadian diminta tampil untuk membantu siasatan,” katanya.


COVID-19: 2,717 Kes Baharu, 11 Kematian Dicatat Hari Ini

PUTRAJAYA: Kementerian Kesihatan Malaysia (KKM) melaporkan 2,717 kes baharu Covid-19.

Ketua Pengarah Kesihatan Dr Noor Hisham Abdullah melaporkan daripada jumlah kes baharu itu, 2,691 adalah penularan tempatan manakala 26 jangkitan di luar negara.

Dengan itu,  jumlah keseluruhan jangkitan Covid-19 direkodkan dalam negara kini 390,252 kes.

Selangor mencatat kes baharu tertinggi dengan 768 kes, diikuti Sarawak (570), Kelantan (518), Kuala Lumpur (240) dan Pulau Pinang (134).

Sebanyak 132 kes direkodkan di Sabah, diikuti Johor (126), Perak (54), Terengganu (50), Kedah (34), Melaka (30), Negeri Sembilan (27), Pahang (22), Putrajaya (11), Perlis (satu) selain tiada kes baharu di Labuan.

Ketika ini, 22,926 sedang dirawat, dengan 272 di unit rawatan rapi (ICU) dan 124 kes memerlukan bantuan alat pernafasan.

Sementara itu, sebanyak 2,292 kes sembuh dilaporkan, menjadikan jumlah kumulatif kes sembuh sepenuhnya 365,900.

Pertambahan 11 kes kematian menjadikan jumlah kumulatif kes kematian sebanyak 1,426.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


13 ditahan serbuan di pusat hiburan

KOTA KINABALU : Polis menyerbu sebuah premis hiburan kerana didapati beroperasi lebih masa dan menahan 13 individu dalam Ops Pusat Hiburan, Noda dan Cantas di Kota Kinabalu, awal pagi tadi.

Serbuan pada jam 3.15 pagi itu dijalankan sepasukan polis dari Bahagian Anti Maksiat, Perjudian dan Kongsi Gelap (D7), Ibu Pejabat Polis Daerah (IPD) Kota Kinabalu.

Ketua Polis Daerah Kota Kinabalu, Asisten Komisioner Habibi Majinji berkata, ketika serbuan dilakukan, muzik dari sebuah bilik di dalam premis itu masih dimainkan dengan kuat dan terdapat pengunjung sedang berhibur.

“Ketika itu, terdapat 50 individu diperiksa dan 33 adalah lelaki manakala 17 wanita. Seramai 25 orang dijalankan saringan air kencing.

“Hasil ujian didapati seramai 12 orang termasuk empat wanita berusia 21 hingga 30 tahun positif dadah dan mereka ditahan,” katanya hari ini.

Habibi berkata, polis turut menahan penjaga premis lelaki berusia 42 tahun kerana beroperasi melebihi masa yang ditetapkan.

“Peralatan muzik turut dirampas dan tangkapan serta rampasan dibawa ke IPD Kota Kinabalu untuk siasatan lanjut.

“Kes disiasat mengikut Seksyen 15(1)(a) Akta Dadah Berbahaya 1952 dan Seksyen 4 Ordinan Hiburan Awam 1958 kerana beroperasi lebih masa,” katanya. – Harian Metro


Misteri Lelaki Tua Bertongkat Terjawab

SUNGAI PETANI: Polis mengesahkan lelaki yang masuk ke perkarangan sebuah rumah di Taman Cengal, di sini, seperti yang tular di laman sosial sejak semalam didapati kurang waras.

Ketua Polis Daerah Kuala Muda, Asisten Komisioner Adzli Abu Shah berkata, lelaki itu tidak tahu apa yang dibuat di situ malah turut berbogel di hadapan pasukan polis.

Beliau berkata, isteri lelaki itu turut bersama ketika kejadian.

“Lelaki itu juga mengalami masalah buah pinggang dan ada tiub di perutnya.

“Bagaimanapun tiada tindakan diambil berhubung kejadian itu,” katanya dalam satu kenyataan hari ini.

Dalam kejadian yang tular sejak semalam, seorang penduduk taman perumahan memaklumkan jirannya hampir dipukau selepas menyedari lelaki tua bertongkat masuk ke kawasan kediamannya.

Sebelum kehadiran lelaki itu, jirannya menyedari sebuah Proton Iswara berwarna merah berlegar di kawasan itu pada jam 5.20 pagi.

Apa yang menjadi misteri ialah pagar rumah itu dikunci automatik dan timbul persoalan bagaimana lelaki terbabit boleh masuk ke perkarangan kediaman tanpa ada kesan kopak pada pagar.

Justeru penduduk meluahkan kebimbangan dan memaklumkan kejadian kepada polis.

Penduduk turut mendakwa kawasan kediaman mereka kerap terputus bekalan elektrik serta alat penggera tiba-tiba berbunyi pada jam 4 atau 5 pagi hampir setiap hari. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KDN Nafi Pemutihan Bertujuan Beri Dokumen Kepada Warga Asing

KOTA KINABALU: Kementerian Dalam Negeri memandang serius tuduhan pihak tertentu kononnya cadangan program pemutihan kanak-kanak tanpa negara (stateless) sebagai langkah memberikan kad pengenalan kepada warga asing.

Timbalan Menterinya, Datuk Azis Jamman berkata, jawapan yang diberikan di dalam sidang Dewan Rakyat baru-baru ini adalah jelas mengenai langkah kerajaan membantu golongan kanak-kanak itu terutama jika salah seorang daripada ibu bapa mereka adalah rakyat Malaysia.

1. Saya memandang serius tuduhan berhubung jawapan saya selepas diajukan soalan oleh Ahli Parlimen Keningau, Datuk Dr Jeffrey Kitingan di Dewan Rakyat baru-baru ini, yang dipolemikkan walhal saya hanya menjawab soalan beliau yang meminta kerajaan menyatakan usaha untuk membantu warganegara yang berkahwin dengan bukan negara dan anak mereka tidak mempunyai dokumen.

2. Jawapan saya di Dewan Rakyat adalah jelas di mana saya menyatakan program pemutihan dicadangkan agar kerajaan boleh membuat bancian sekaligus membantu mereka yang berada dalam kategori tersebut dengan memberikan mereka dokumen pengenalan diri.

3. Jangan pula ia disalah tafsir dan menyeleweng fakta, cadangan pemberian dokumen pengenalan diri bukan bermaksud memberi kewarganegaraan secara automatik tetapi dokumen pengenalan diri bagi membolehkan kerajaan mengetahui identiti (muka, cap jari) seterusnya mengetahui bilangan mereka yang ada.

4. Bagi kes-kes di mana status mereka adalah jelas di mana mereka ini semenangnya warganegara tanpa mengira kaum, bangsa dan agamanya, kerajaan akan mempertimbangkan untuk memberikan hak kewarganegaraan kepada mereka kerana sudah memenuhi syarat tersebut.

5. Dalam usaha memutihkan golongan ini, tidak bermakna tiada usaha kerajaan untuk membantu dan menjejaki golongan bumiputera yang duduk jauh terpencil di pedalaman dan di pulau-pulau sehingga menyebabkan anak-anak mereka tidak berdaftar malah kerajaan sentiasa berusaha membantu golongan ini dengan melaksanakan program outreach melalui penubuhan Pasukan Bergerak Jabatan Pendaftaran Negara (JPN Mobile).

6. Kerajaan sentiasa mengambil peduli mengenai hak kanak-kanak dan ini merangkumi semua kanak-kanak di Malaysia seperti yang dimeterai dalam Konvensyen Kanak-Kanak Pertubuhan Bangsa-Bangsa Bersatu (PBB).

7. Adalah menjadi tanggungjawab kerajaan sebagai menandatangan konvensyen tersebut untuk melindungi dan membangun semua kanak-kanak tanpa mengira agama, bangsa dan kewarganegaraan.

8. Pihak kerajaan tidak akan meminggirkan mana-mana pihak atau masyarakat pribumi Sabah seperti dituduh tetapi ia hanyalah satu strategi untuk menyelesaikan masalah kanak-kanak tanpa dokumentasi mengikut perbezaan konteks dan realiti persoalan undang-undang.

9. Kerajaan sedang berusaha untuk mengkaji semua kaedah-kaedah dan konteks masalah kanak-kanak yang berisiko menjadi tiada negara (stateless).

10. Kerajaan komited untuk membantu semua kanak-kanak di Sabah tanpa mengira kaum agama ataupun status kewarganegaraan kerana semua kanak-kanak perlu dilindungi secara bersama. – BorneoToday


Pengawas cedera dibelasah senior

LABUAN: Seorang pelajar lelaki Tingkatan Empat sebuah sekolah berasrama penuh, di sini, cedera dibelasah empat pelajar senior di kawasan lapang dekat dewan makan di sekolah berkenaan, kelmarin.

Mangsa mengalami patah jari manis pada tangan kanan, selain lebam di kepala, calar di leher dan sakit di kening serta kedua-dua tangan.

Susulan kejadian itu, mangsa ditemani bapanya membuat laporan polis pada jam 4.18 petang semalam.

Difahamkan, mangsa adalah pengawas di sekolah berkenaan.

Ketua Polis Daerah Labuan, Superintendan Muhamad Farid Ahmad, berkata susulan laporan itu, empat pelajar Tingkatan Lima sekolah berkenaan ditahan.

“Semua pelajar berusia 17 tahun ditahan semalam selepas dibawa oleh pihak sekolah.

“Siasatan mendapati, suspek tidak berpuas hati dengan mangsa kerana melaporkan kepada guru disiplin mengenai perbuatan mereka merokok di kawasan sekolah,” katanya ketika dihubungi, hari ini.

Muhamad Farid berkata, siasatan masih diteruskan dan semua suspek direman selama empat hari untuk membantu siasatan.

“Kes disiasat mengikut Seksyen 325 Kanun Keseksaan kerana mendatangkan kecederaan,” katanya.


PN Sudah Daftar, Lulus, Kata JPPM

PETALING JAYA: Jabatan Pendaftaran Pertubuhan Malaysia (JPPM) hari ini mengesahkan Perikatan Nasional (PN) sudah didaftar dan diluluskan.

Terdahulu, naib ketua Pemuda PKR mempertikaikan kesahihan gabungan itu yang didakwa belum diluluskan.

Jabatan itu dalam kenyataannya berkata, parti PN sudah diluluskan dan berkuatkuasa pada 7 Ogos lalu bawah kategori politik selaras peruntukan Akta Pertubuhan 1966.

“Sijil pendaftaran, logo parti dan perlembagaan parti sudah ditandatangani dan dikemukakan kepada Parti Perikatan Nasional sebaik sahaja pendaftaran parti diluluskan.

“Sehubungan itu, JPPM sekali lagi menegaskan kenyataan ‘Perikatan Nasional Tiada Rekod Daftar Parti’ adalah tidak berasas sama sekali,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AS senaraikan Malaysia sebagai negara ‘K’

KEMENTERIAN Luar membantah sekeras-kerasnya tindakan kerajaan Amerika Syarikat (AS) menyenaraikan Malaysia sebagai negara yang tidak selamat melalui panduan perjalanan yang dikeluarkan negara itu.

Pengumuman baru itu dibuat pada 9 April lalu dengan menandakan Malaysia sebagai indikator ‘K’ berikutan negara ini dikatakan berisiko berlaku penculikan dan dijadikan tebusan di beberapa kawasan di timur Sabah.

Bagaimanapun, Kementerian Luar dalam kenyataannya, menyangkal dakwaan itu dan menegaskan panduan perjalanan baru itu tidak menunjukkan situasi sebenar keselamatan di timur Sabah.

“Kementerian Luar membantah sekeras-kerasnya tindakan kerajaan AS yang menyenaraikan Malaysia sebagai negara baru yang ditandakan indikator ‘K’.

“Perkara ini diumumkan panduan perjalanan pada 9 April lalu,” kata kenyataan yang dikeluarkan hari ini, itu.

Menurut kenyataan itu, pengumuman baru berkenaan tidak tepat kerana timur Sabah masih selamat kepada pelancong berdasarkan statistik jumlah pelancong meningkat.

“Keadaan keselamatan di Sabah adalah terjamin dan ia selamat untuk dikunjungi pelancong.

“Jumlah pelancong yang mengunjungi Sabah pada tahun lalu meningkat sebanyak 5.5 peratus mencecah 3.87 juta orang,” katanya.

Kementerian Luar turut menegaskan, kes penculikan menurun dan hampir tidak lagi berlaku, selain kawasan timur Sabah terus menarik kunjungan penyelam skuba bertaraf dunia.

“Kejayaan ini adalah hasil tindakan proaktif yang diambil kerajaan dengan meningkatkan kawalan, kerjasama rapat dengan negara jiran dan peletakkan aset keselamatan di lokasi strategik.

“Berdasarkan fakta ini, Malaysia menggesa AS supaya lebih bersikap objektif dalam membuat penilaian selain mengeluarkan Malaysia daripada senarai K berkenaan,” katanya.

Menerusi laman panduan perjalanan ke Malaysia dalam laman web Jabatan Negara AS itu, warganya dinasihatkan mengambil langkah berjaga-jaga jika mahu melancong ke Malaysia, terutama ke pantai timur Sabah yang dikatakan berisiko berlaku penculikan.

Afghanistan, Bangladesh, Cameroon, Afrika Tengah, Colombia, Ethiopia, Haiti, Iran, Iraq, Kenya, Mexico, Nigeria, Pakistan, Filipina, Syria, Trinidad dan Tobago, Turki, Uganda, Ukraine (di timur Ukraine yang dikuasai Russia) dan Yaman turut berada dalam senarai ‘K’. – Harian Metro


COVID-19: 2,027 Kes Baharu & 8 Kematian Dicatatkan Hari Ini

PUTRAJAYA: Kementerian Kesihatan Malaysia (KKM) hari ini memaklumkan bahawa sebanyak 1, 221 kes sembuh telah dicatatkan.

Ini menjadikan jumlah kumulatif kes sembuh sepenuhnya daripada COVID-19 adalah sebanyak99,449 kes (81.0 peratus daripada jumlah keseluruhan kes).

Sementara itu, kes harian baharu pula adalah sebanyak 2,027 kes dan menjadikan jumlah kes positif COVID-19 di Malaysia sebanyak 122,845 kes.

Manakala, jumlah kes aktif dengan kebolehjangkitan COVID-19 pula adalah 22,887 kes. Daripada jumlah kes baharu berkenaan, terdapat 16 kes import yang mendapat jangkitan dari luar negara manakala penularan COVID-19 dalam negara pula adalah sebanyak 2,011 kes.

Selangor melaporkan kes harian baharu tertinggi iaitu sebanyak 509 kes (25.1 peratus). Daripada jumlah ini, sebanyak 338 kes (66.4 peratus) adalah daripada kluster-kluster dan saringan kontak rapat COVID-19 yang aktif dijalankan di lapangan. Ini diikuti oleh Johor sebanyak 428 kes (21.1 peratus) dan Sabah sebanyak 383 kes (18.9 peratus).

Sebanyak 111 kes (5.5 peratus) yang dilaporkan pula adalah berkaitan kluster-kluster di lokap, depot tahanan imigresen, dan penjara yang membabitkan Kluster Penjara Jalan Harapan (64 kes), Kluster Tembok Gajah (43 kes), Kluster Tembok Choh (2 kes), dan Kluster Penjara Kepayan (2 kes).

Dukacita dimaklumkan terdapat pertambahan lapan (8) kes kematian COVID-19 pada hari ini, menjadikan jumlah kumulatif kes kematian COVID-19 di Malaysia adalah sebanyak 509 kes (0.41 peratus daripada jumlah keseluruhan kes).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Orang Luar Terlibat Dalam Siri Rompakan Di Laut Tawau

TAWAU, 24 Ogos: Beberapa siri rompakan serta cubaan merompak di laut di perairan Tawau berdekatan sempadan Indonesia, dipercayai dilakukan orang luar yang merentas masuk dari sempadan negara jiran.

Komander Kawasan Keselamatan Khas Pantai Timur Sabah (ESSCom), Datuk Hazani Ghazali berkata ia berdasarkan petunjuk yang diperoleh pihak berkuasa berhubung senjata yang diguna penjenayah sewaktu melakukan kegiatan rompakan.

“Kenapa saya cakap kegiatan (rompakan di laut) ini dilakukan (orang) dari negara jiran, ada sedikit petunjuk kita dapat, senjata yang diguna pakai itu hanya terdapat di negara jiran.

“Di Tawau, untuk tahun ini sahaja, ada dua kes dilaporkan (rompakan serta cubaan rompakan) dan ada (nelayan yang hampir jadi mangsa rompakan di laut) banyak tidak membuat laporan, mungkin kerana ada yang setakat cubaan (rompakan),” katanya.

Beliau berkata demikian ketika ditemui pemberita pada Program Kembara Santai ESSCom 2019 sempena sambutan bulan kebangsaan di Padang Kampung Inderasabah di sini, hari ini.

Hazani berkata ESSCom akan memperkasa kawasan keselamatan di pantai timur Sabah, termasuk Tawau.

“Bagi (kes rompakan di laut), ada perbincangan bersama ketua polis daerah, bahagian penguasa maritim serta agensi keselamatan lain untuk kita laksana operasi secara berterusan, selain elemen memperkasa pasukan di laut ,” katanya.

Pada Ahad lepas, seorang nelayan warga emas cedera terkena tembakan di lengan kanan selepas cuba melarikan diri dari penjenayah rentas sempadan bersenjata dipercayai mahu melakukan rompakan di laut Tawau bersempadan Indonesia.

Dalam kejadian 12.30 tengah hari itu, mangsa, 60 tahun bersama anak lelakinya, 27 tahun sedang menangkap ikan sebelum bot mereka dihampiri sebuah bot dinaiki tiga lelaki bertopeng.

Bagaimana pun cubaan rompakan gagal selepas mangsa memecut botnya tetapi salah seorang suspek melepaskan tembakan ke arah bot nelayan dan mengenai lengan mangsa.

Sementara itu, Hazani berkata lima pusat pemeriksaan di laut (SCP) akan diwujudkan di Zon Selamat Timur Sabah bagi menangani kemasukan pendatang asing dan penjenayah rentas sempadan selain membanteras penyeludupan.

Katanya, penubuhan SCP itu masih menunggu kelulusan daripada kerajaan pusat dan negeri.

“Setakat ini kita ada dua Road Check Point (RCP) (pusat pemeriksaan daratan) di Kalabakan, Tawau serta Sapi Nangoh, Beluran dan pewujudan pusat pemeriksaan daratan ini berjaya menggagalkan banyak cubaan penyeludupan migran serta barang kawalan dan barang haram,” katanya lagi.

Program Kembara Santai ESSCom itu disempurnakan Anggota Parlimen Kalabakan Ma’mun Sulaiman yang mewakili Timbalan Ketua Menteri Sabah Datuk Christina Liew.


Pemilik & 82 Pengunjung Pusat Hiburan Di Penampang Dikompaun RM148,000

PENAMPANG: Polis Diraja Malaysia (PDRM) mengeluarkan kompaun sebanyak RM148,000 kepada pengunjung dan pemilik sebuah pusat hiburan.

Kompaun berkenaan dikeluarkan, selepas didapati melanggar prosedur operasi standard (SOP) Fasa 4 Pelan Pemulihan Negara (PPN), awal pagi tadi.

Serbuan jam 1 pagi itu dijalankan sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Penampang.

Ketua Polis Daerah Penampang, Deputi Superintendan Mohd Haris Ibrahim berkata, serbuan dijalankan hasil aduan yang diterima daripada orang awam.

Katanya, hasil pemeriksaan mendapati pengunjung yang berada di dalam premis itu tidak mengamalkan penjarakan fizikal.

“Selain itu, ada juga pengunjung yang didapati tidak membuat imbasan kod MySejahtera ketika memasuki premis berkenaan.

“Kompaun dikeluarkan kepada 82 pengunjung dan setiap seorang dikenakan kompaun RM1,500,” katanya ketika ditemui di lokasi serbuan.

Beliau berkata, pemilik premis ditahan mengikut Seksyen 3 Public Entertainment Ordinance 1958 dan dikenakan kompaun sebanyak RM25,000 menjadikan nilai keseluruhan kompaun berjumlah RM148,000.

Sehubungan itu, Mohd Haris menasihatkan orang ramai supaya berkunjung ke pusat hiburan yang beroperasi secara sembunyi.

“IPD Penampang tidak akan berdiam diri dan sentiasa menjalankan risikan dari semasa ke semasa dalam usaha menghentikan wabak Covid-19 di negara ini khususnya masyarakat daerah Penampang,” tegasnya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Selama 22 Tahun Jadi PM, Saya Tak Tuntut Apa-Apa’

KUALA LUMPUR: Tun Dr Mahathir Mohamad menyindir Ahli Parlimen Pekan, Datuk Seri Najib Tun Razak dengan menyatakan selama 22 tahun menjadi Perdana Menteri, beliau tidak menuntut dan tidak mendapat apa-apa selain daripada pencen serta RM10,000 sebulan untuk menyelenggara rumah yang didirikan olehnya sendiri.

Bekas Perdana Menteri itu mendedahkan, sebidang tanah di Putrajaya telah ditawar kepadanya secara percuma apabila beliau bersara, tetapi ditolak olehnya.

“Sebaliknya, saya beli tanah di Putrajaya dengan harga seperti yang ditawar kepada penjawat awam apabila bersara. Setiap tahun saya bayar cukai tanah sebanyak RM6,071 dan cukai taksiran sebanyak RM1,792.

“Najib yang menghancurkan negara sehingga menjadi kleptokrasi pula akan diberi RM100 juta tanpa dilulus oleh Parlimen bahkan dirahsia.

“Najib membuat permohonan sedangkan bekas Perdana Menteri lain tidak buat permohonan untuk tanah tertentu. Sama ada kerajaan susulan hendak balas budi atau tidak adalah hak kerajaan,” katanya menerusi tulisan di Facebooknya pada Selasa.

Menteri Kewangan, Senator Tengku Datuk Seri Zafrul Tengku Abdul Aziz ketika menggulung perbahasan Bajet 2022 dalam Dewan Rakyat sebelum ini mengesahkan kerajaan menerima permohonan daripada Najib untuk mendapatkan hartanah bernilai RM100 juta di ibu negara.

Bagaimanapun, Najib selepas itu mengumumkan akan menolak permohonan mendapatkan hartanah bernilai RM100 juta terbabit.

Mengulas lanjut, Dr Mahathir yang merupakan Ahli Parlimen Langkawi mendakwa, sebagaimana biasa, Najib cuba menyalahkannya kerana buat pindaan pada tahun 2003 kepada Akta Saraan Ahli Parlimen 1980. – SINAR


Tolong Duduk Di Rumah Dua Minggu Ini – KP Kesihatan

KUALA LUMPUR: Ketua Pengarah Kesihatan, Tan Sri Dr Noor Hisham Abdullah, meminta rakyat terus berada di rumah jika tidak ada urusan penting di luar dalam tempoh dua minggu ini bagi memutuskan rantaian COVID-19 dengan lebih berkesan.

“Kalau kita tiada urusan penting di luar, kalau boleh duduk di rumah untuk tempoh dua minggu, kalau kita boleh duduk di rumah untuk tempoh dua minggu kita boleh memutuskan penularan COVID-19.

“Kalau kita terpaksa keluar daripada rumah pastikan patuh kepada prosedur operasi standard (SOP), pakai pelitup muka, amalkan penjarakan fizikal sekurang-kurangnya satu meter dan kerap mencuci tangan,” katanya.

Mesej itu dinyatakan oleh beliau setiap kali sidang media harian kementerian dan dalam bentuk video dalam media sosial bagi mengingatkan rakyat supaya patuh kepada SOP dan bersama-sama melandaikan lengkuk jangkitan dalam gelombang ketiga ini.

Beliau berkata orang ramai perlu mengamalkan 3C iaitu elakkan berada di tempat sesak dan sempit serta berbual dalam jarak dekat.

“Itulah vaksin yang kita ada, sekarang ini kita tidak ada vaksin, kita tiada ubat tetapi kita boleh elakkan dijangkiti kalau kita patuh pada SOP yang diketengahkan,” katanya.

Katanya isu utama pada masa ini adalah ketidakpatuhan kepada SOP dan semua pihak harus sama-sama menjaga diri, keluarga, masyarakat dan negara. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua kanak-kanak parah dikelar ibu kandung sudah sedarkan diri

KOTA KINABALU, 19 Okt — Dua daripada tiga kanak-kanak yang cedera parah akibat dikelar ibu kandung mereka sendiri kini sudah sedarkan diri selepas mendapat rawatan lanjut di Hospital Wanita dan Kanak-Kanak Sabah, dekat sini.

Bapa kanak-kanak terbabit iaitu Yohanes Kolin, 54, berkata dua anak perempuannya itu masing-masing Nurul Hanisa, 7, dan Melati, 5, berada dalam keadaan stabil selain sudah boleh minum dan berkomunikasi dengannya.

“(Keadaan) kedua-dua mereka boleh dikira bagus (stabil) sudah… mereka sudah boleh panggil saya dan boleh minum, namun, mereka masih lagi menerima rawatan,” katanya kepada Bernama di hospital berkenaan, hari ini.

Bagaimanapun, Yohanes berkata, seorang lagi anak lelakinya, Jehan, 2, yang turut cedera parah dalam kejadian itu belum sedarkan diri dan masih menerima rawatan di hospital sama.

Dalam kejadian kira-kira 1 tengah hari Khamis di kuarters sebuah resort di Pulau Mantanani, Kota Belud itu turut mengorbankan seorang bayi lelaki berusia lapan bulan dipercayai dikelar di bahagian leher oleh ibunya.

Ibu kanak-kanak terbabit yang berusia lingkungan 30-an itu turut berada dalam keadaan kritikal dan telah dihantar ke Hospital Queen Elizabeth untuk rawatan lanjut manakala mayat bayi lelaki berkenaan akan dihantar ke hospital sama untuk dibedah siasat.

Sementara itu, Yohanes ketika menceritakan insiden tersebut berkata, dia terkejut dan tidak dapat membayangkan kejadian seumpama itu boleh berlaku.

Menurutnya, pada sebelah pagi, isterinya masih melakukan rutin harian seorang ibu dengan membuat susu untuk anak mereka dan menyediakan bubur, namun, pada tengah hari iaitu ketika Yohanes pulang sebentar ke rumah daripada bekerja, dia melihat isterinya menunjukkan kelakuan pelik dengan mengamuk dan menjerit.

Yohanes menenangkan isterinya sebelum isterinya membawa anak-anak mereka masuk ke dalam rumah dan menutup pintu.

“Selepas itu, saya balik semula ke tempat kerja… tidak seberapa jauh (dari rumah) saya dengar budak-budak (anak-anak) menjerit meminta tolong. Saya bergegas balik ke rumah dan meluru membuka pintu tetapi terkunci. Saya segera merempuh pintu rumah dan melihat anak-anak berada dalam keadaan berlumuran darah,” katanya.

Yohanes berkata kedua-dua anaknya yang cedera parah turut berlari keluar dari rumah mengejar dia yang ketika itu keluar untuk mendapatkan bantuan beberapa anggota pasukan keselamatan di kawasan berkenaan.

Anggota pasukan keselamatan kemudian ke lokasi kejadian dan membantu menghantar isteri dan anak-anaknya yang cedera parah ke hospital, katanya.


14,954 Kes Positif Baharu Covid-19

PUTRAJAYA: Kementerian Kesihatan (KKM) melaporkan 14,954 kes baharu Covid-19, menjadikan jumlah jangkitan meningkat kepada 2,097,830 kes setakat ini.

Ketua Pengarah Kesihatan, Dr Noor Hisham Abdullah berkata, Sarawak mencatat jumlah jangkitan harian tertinggi dengan 2,707 kes.

Ini diikuti oleh Selangor (2,028), Johor (1,948), Kelantan (1,420), Sabah (1,356), Pulau Pinang (1,259), Perak (1,222), Kedah (809), Pahang (705), Terengganu (671), Kuala Lumpur (383), Melaka (207), Negeri Sembilan (144), Perlis (76), Putajaya (19), dan Labuan (0).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Imigresen Kaji Kes Pelancong Bolos Dari Pemeriksaan Di LTAKK

TAWAU: Jabatan Imigresen Malaysia (JIM) Sabah sedang menjalankan `kajian’ punca empat pelancong wanita China dapat bolos daripada pemeriksaan imigresen di Lapangan Terbang Antarabangsa Kota Kinabalu (LTAKK).

Pengarahnya, Datuk Muhamad Sade Mohamad Amin berkata mengikut statistik kira-kira 10,000 pelancong China masuk melalui LTAKK namun pihaknya tidak pernah menerima laporan berhubung pelancong bolos daripada pemeriksaan imigresen sebelum ini.

“Prosedur kita amat jelas dan laluannya adalah senang dengan arahan dalam tulisan Bahasa Cina sudah disediakan.

“Saya juga sudah memeriksa sendiri laluan ini semalam dan tiada pelancong China yang tidak faham,” katanya ketika dihubungi di sini hari ini.

Beliau berkata demikian sebagai mengulas isu empat wanita warga China tersebut yang terlepas daripada pemeriksaan imigresen setibanya di negeri ini pada 4 Disember lalu.

Mengenai dakwaan Menteri di Jabatan Perdana Menteri (Undang-Undang) Datuk Liew Vui Keong dalam sebuah media tempatan di sini berkaitan prosedur imigresen di LTAKK agak mengelirukan dan mempersoalkan tindakan imigresen yang tidak membenarkan ikat jamin terhadap semua suspek sementara menunggu kes itu selepas pada 31 Disember, beliau berkata kejadian itu di luar bidang kuasa imigresen.

“Saya ingin menjelaskan bahawa mengikut Seksyen 51(5)(b) tidak memperuntukkan Jabatan Imigresen memberikan jaminan dalam tempoh 14 hari reman bagi tujuan siasatan kepada yang bukan warganegara Malaysia.

“Terpulang dengan budi bicara mahkamah untuk memberi jamin setelah mereka dituduh di Mahkamah.

“Dalam kes di Tawau, JIM Tawau telah menuduh mereka pada 23 Disember namun kes ditunda 31 Disember kerana tiada hakim, justeru ia di luar bidang kuasa kami untuk membenarkan ikat jamin ke atas tertuduh,” jelasnya.

Bagaimanapun beliau melihat teguran Vui Keong itu sebagai positif untuk memperbaiki perkhidmatan JIM supaya menjadi lebih efektif.

“Kami akan terus memperbaiki penyampaian perkhidmatan di LTAKK dengan mengadakan lebih banyak libaturus dengan syarikat-syarikat penerbangan, persatuan agensi pelancongan di Sabah dan China serta Konsul General China bagi menjelaskan prosedur ini (Sabah).

“JIM Sabah sentiasa terbuka untuk berdialog dengan semua pemegang taruh industri pelancongan khususnya bagi membantu mempergiatkan aktiviti pada Tahun Melawat Malaysia 2020 tinggal beberapa hari lagi,” katanya.

Semalam tiga pelancong China Wang Xiali, 25, Wu Jingting, 24, Zhang Qingsi, 23, dan Liu Ling, 22, dibebaskan selepas 18 hari dipenjara atas kesalahan gagal melaporkan diri di kaunter Jabatan Imigresen Malaysia (JIM) ketika berada di negeri ini.

Mahkamah Sesyen di sini menjatuhkan hukuman penjara selama tempoh berkenaan selepas kesemua mereka mengaku bersalah ketika pertuduhan dibacakan. – SabahNewsToday


Polis Sabah Perketat Pemantauan SOP Di Daerah Meningkat Covid-19

KOTA KINABALU: Polis Sabah akan menghantar pasukan pematuhan tambahan di kawasan yang mencatatkan peningkatan kes Covid-19 menggusarkan.

Ia bagi memperketatkan lagi pemantauan prosedur operasi standard (SOP) Perintah Kawalan Pergerakan (PKP) terutamanya di daerah seperti Lahad Datu, Kunak dan Tawau.

Pesuruhjaya Polis Sabah Datuk Hazani Ghazali berkata, ini berikutan kenaikan statistik jangkitan Covid-19 di daerah berkenaan sudah berada pada paras amat membimbangkan.

Katanya, pihaknya sudah menghantar pasukan pematuhan tambahan ke daerah-daerah berkenaan bagi membantu menangani penularan kes Covid-19.

“Kita tidak akan berkompromi dan kita hantar pasukan pematuhan ke daerah yang kes penularannya meningkat seperti di Lahad Datu, Kunak dan Tawau.

“Saya risau dengan Tawau kerana jangkitan Covid-19 di daerah itu berleluasa. Ini cukup merisaukan sebab itu saya hantar pasukan pematuhan yang lebih agresif terutama di Tawau dan Kalabakan.

“Begitu juga dengan peningkatan sedikit di Lahad Datu dan Kunak, oleh itu saya hantar pasukan pematuhan tambahan di sana,” katanya pada sidang media Pematuhan SOP Covid-19 Sabah di Ibu Pejabat Polis Kontinjen (IPK) Sabah, hari ini.

Hazani berkata, rakyat di Sabah perlu lebih mendisplinkan diri dengan mematuhi SOP yang dikeluarkab serta buang perasaan ego untuk keluar rumah.

“Patuh kepada SOP yang dikeluarkan dan juga buanglah perasaan ego nak berjalan atau sebagainya, duduk diam-diam di rumah. Jangan disebabkan keegoan kita, virus Covid-19 ini tersebar kepada orang ramai,” katanya.

Sementara itu, Hazani berkata, sebanyak 60 kompaun dikeluarkan menerusi sekatan jalan raya (SJR) di seluruh Sabah pada hari pertama ‘lockdown’ yang dilaksanakan, semalam.

Bagaimanapun, pihaknya mengesan terdapat pengurangan jumlah kenderaan di atas jalan raya terutama dari Kudat sehingga ke Tuaran.

“Untuk semalam saja, kompaun yang kita keluarkan adalah sebanyak 60 kompaun dalam tempoh sehari tetapi untuk statistik kenderaan diarah berpatah balik saya belum dapat lagi.

“Namun semalam saya bergerak dari Kudat sehingga ke Kota Kinabalu dan sepanjang perjalanan dari Kudat sehingga ke Tuaran, saya dapati ada pengurangan kenderaan di jalan raya.

“Hasil temubual dengan anggota yang membuat SJR, pengurangan kenderaan didapati sehingga 85 peratus dan keadaan ini baik, pematuhan yang tinggi,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki ditampar kekasih tidak hadiahkan telefon

BEIJING: Seorang lelaki dianggap dayus selepas ditampar 52 kali oleh teman wanitanya di tempat awam kerana tidak membelikan wanita itu hadiah telefon bimbit sempena sambutan hari kekasih di China.

Penduduk China menyambut hari kekasih pada 20 Mei setiap tahun tetapi bagi pasangan di Sichuan ini meraikan hari itu dengan sesuatu yang mengejutkan.

Beberapa rakaman video yang tular di Internet, menunjukkan seorang wanita menampar kekasihnya beberapa kali di jalan yang sibuk dan memarahinya kerana tidak menghadiahkan telefon bimbit.

Walaupun video itu tidak menunjukkan keseluruhan kejadian tetapi polis mengesahkan lelaki berkenaan ditampar 52 kali disaksikan orang ramai yang berkumpul melihat kejadian itu.

Apa yang mengejutkan jutaan pengguna media sosial adalah, lelaki itu kelihatan tenang walaupun ditampar kuat oleh kekasihnya.

Lelaki itu juga tidak berganjak atau mengelak apatah lagi cuba menghalang wanita itu daripada memukulnya.

Polis yang tiba di lokasi kejadian beberapa minit kemudian memujuk pasangan itu supaya beredar dan menyelesaikan masalah mereka di tempat lain.

Lebih mengejutkan, polis memberitahu lelaki itu masih cuba melindungi kekasihnya apabila wanita itu diberi amaran bahawa tindakannya boleh menyebabkan dia didakwa di mahkamah. – Agensi


Bom Mortar Tinggalan OP Daulat 2013 Ditemui

LAHAD DATU : Sebutir bom mortar lama dipercayai peninggalan ketika pertempuran Op Daulat 2013 ditemui anggota tentera di kawasan hutan yang terletak kira-kira 200 meter dari Pos Tentera Kampung Tanduo, dekat sini pada Ahad.

Ketua Polis Lahad Datu, Asisten Komisioner Nasri Mansor berkata bom sepanjang 81mm itu ditemukan pada pukul 10.49 pagi sebelum satu laporan polis dibuat pada hari yang sama.

“Bom itu telah dimusnahkan oleh Unit Pemusnah Bom (UPB) dari Ibu Pejabat Polis Kontinjen Kota Kinabalu pada pukul 3.10 petang, semalam.

“Kerja-kerja pemusnahan bom lama itu selesai pada 3.45 petang tanpa sebarang kemalangan jiwa atau kerosakan harta benda awam,” dalam kenyataan di sini hari ini.

Nasri berkata kawasan penemuan bom telah diisytiharkan selamat dan boleh beroperasi semula seperti biasa.

Hasil siasatan, jelasnya bom berkenaan dipercayai digugurkan sewaktu operasi menentang penceroboh di Kampung Tanduo di sini pada 2013 dan tidak meletup.

Turut bersama dalam kerja pemusnahan bom adalah Ketua Jabatan StaRT, Assisten Komisioner, M. Chandra.-SabahNewsToday


TERKINI: 69 Kes Baharu Hari Ini, Paling Rendah Sejak 14 Mac

PUTRAJAYA: Dua kematian berkaitan jangkitan koronavirus baharu (Covid-19) dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), setakat 12 tengah hari ini.

Ketua Pengarah Kesihatan, Datuk Dr Noor Hisham Abdullah berkata, pertambahan itu menjadikan jumlah kumulatif kes kematian akibat jangkitan wabak berkenaan dalam negara ketika ini sebanyak 86 kes.

Mengenai bilangan kes baharu positif Covid-19, beliau berkata, sebanyak 69 dilaporkan hari ini, mencatatkan 5,251 kes keseluruhan dalam negara.

Katanya, daripada jumlah itu, seramai 51 pesakit dirawat di Unit Rawatan Rapi (ICU), 26 menggunakan bantuan alat pernafasan.

“Bilangan pesakit yang telah sembuh terus meningkat. Terbaru, seramai 201 orang telah sembuh.

“Ini menjadikan 2,967 pesakit atau 56.6 peratus telah sembuh dan discaj hospital. Kes aktif (positif Covid-19) kebolehjangkitan seramai 2,198 pesakit, mereka sudah diasingkan dan diberi rawatan,” katanya.- HMetro


Warga asing kena cekup tangkap ikan tanpa lesen

TAWAU: Tujuh lelaki warga asing termasuk seorang nelayan ditahan Pasukan Polis Marin (PPM) kerana disyaki menangkap ikan menggunakan pukat tanpa kelulusan Jabatan Perikanan di kawasan perairan Tinagat dekat sini, semalam.

Mereka ditahan oleh sepasukan anggota PPM yang menjalankan ‘Op Gelora Khas’ di kawasan perairan terbabit antara jam 11 hingga 11.30 pagi.

Komander PPM Wilayah 4 Sabah, Asisten Komisioner Mohamad Pajeri Ali, berkata pemeriksaan ke atas bot laju dikendalikan nelayan berumur 30 tahun mendapati suspek menggunakan pukat jenis tiga lapis, selain tiada lesen menangkap ikan daripada Jabatan Perikanan.

Beliau berkata, pihaknya turut menahan dua lagi juragan bersama empat awak-awak, masing-masing menggunakan dua bot pam di kawasan perairan sama.

Katanya, pemeriksaan mendapati kesemua mereka yang berasal dari Kampung Halo, Semporna dan berumur antara tiga hingga 29 tahun itu tidak mempunyai sebarang dokumen pengenalan diri yang sah.

“Tangkapan dan rampasan, termasuk bot serta enjin sangkut dianggarkan berjumlah RM10,800 dibawa ke Markas Operasi PPM Tawau untuk tindakan selanjutnya.

“Kes masing-masing disiasat mengikut Seksyen 11 (3)(a) Akta Perikanan 1985 dan Seksyen 6 (1)(c) Akta Imigresen 1959/63,” katanya menerusi kenyataan hari ini. – Berita Harian


Bangkai Gajah Pygmy Ditemui Mati Dalam Keadaan Terduduk

TAWAU: Bangkai gajah Pygmy Borneo yang ditemui sekumpulan pemancing di Sungai Udin, Dumpas, di Kalabakan, dekat sini, semalam dipercayai sudah mati antara tiga atau empat hari lalu.

Gajah betina dianggarkan berusia antara 11 hingga 12 tahun dengan ketinggian 1.8 meter itu ditemui kira-kira jam 11.30 malam dalam keadaan terduduk berhampiran tebing sungai.

Pemeriksaan awal pasukan Jabatan Hidupan Liar mendapati luka di bahagian pipi, kepala, badan dan punggung gajah dipercayai akibat tembakan senjata api.

Pengarah Jabatan Hidupan Liar Sabah, Augustine Tuuga, berkata pemeriksaan sudah dilakukan di kawasan berkenaan oleh pasukan jabatan yang diketuai Pegawai Hidupan Liar Tawau, Sailun Aris dan mendapati kawasan lokasi bangkai berada dalam kawasan pekebun kecil rizab sungai.

Katanya, bot terpaksa digunakan ke lokasi bangkai gajah terbabit kerana tiada laluan darat.

“Berdasarkan pemeriksaan juga, bangkai masih dalam keadaan baik.

“Bedah siasat untuk mengetahui punca kematian gajah akan dilakukan esok (hari ini),” katanya ketika dihubungi di sini, hari ini.

Augustine berkata, pemeriksaan bagaimanapun tidak menemui tali yang terikat pada gajah seperti dalam gambar yang tular dalam Facebook sebelum ini.


Koronavirus : Angka Kematian Meningkat Kepada 41 Orang, Ragut 16 Nyawa Dalam 24 Jam

Wuhan: Jumlah kematian akibat koronavirus di sini meningkat kepada 41 orang berbanding 25 semalam.

Peningkatan itu turut disertai penambahan mangsa yang terjangkiti dari 830 kepada hampir 1300 orang dalam tempoh 24 jam.

Sekurangnya 444 kes baru dikesan, meningkatkan jumlah jangkitan kepada 1,287, kata Suruhanjaya Kesihatan dalam satu kenyataan, lapor Channel News Asia.

Kesemua kematian berlaku di dalam pusat penularan wabak iaitu di bandar Wuhan.

Lantaran penyebaran wabak yang pantas, beberapa bandar di wilayah Hubei termasuk Wuhan dikuarantin dengan lebih 20 juta penduduk di dalamnya.

Wabak itu telah merebak kepada lebih 30 daerah dan beberapa negara termasuk Korea Selatan, Amerika Syarikat, Thailand dan Singapura.


Wanita Dalit Maut Selepas Dirogol

New Delhi: Seorang wanita berusia 22 tahun daripada komuniti Dalit yang terpinggir di India meninggal dunia selepas diperkosa bergilir-gilir oleh dua lelaki, pada Selasa lalu.

Mangsa dilaporkan meninggal dunia ketika dalam perjalanan ke hospital.

Susulan kejadian terbaharu itu, dua suspek sudah ditangkap kerana disyaki memperkosa dan membunuh mangsa.

Namun polis tidak memberi maklumat lanjut mengenai identiti mereka.

Ibu mangsa mengetahui kejadian itu selepas seorang penunggang beca membawa pulang jasad anaknya itu.

“Seorang penunggang membawa anak saya pulang dan jasadnya diletakkan di hadapan rumah kami. Anak saya hampir tidak dapat berdiri atau bercakap,” katanya menerusi saluran berita NDTV.

Ia adalah insiden bunuh dan rogol membabitkan mangsa daripada komuniti sama.

Sebelum ini, seorang remaja perempuan Dalit berusia 19 tahun meninggal dunia selepas dirogol oleh empat lelaki pada pertengahan bulan lalu.

Komuniti Dalit dengan lebih 200 juta orang sudah lama menghadapi diskriminasi dan penganiayaan.

Kes seumpama itu dikatakan meningkat ketika tempoh Covid-19.- Agensi


Jangan Jadi Pencabul Hak Rakyat – Azis

Bersekongkol dengan penjenayah rentas sempadan dianggap mencabuli hak rakyat Malaysia untuk mendapatkan keselamatan, khususnya di pantai timur Sabah, kata Timbalan Menteri Dalam Negeri Datuk Mohd Azis Jamman.

Katanya, sebagai rakyat yang cintakan negara, seharusnya memastikan kerjasama diberikan kepada agensi keselamatan untuk mengekang kemasukan elemen jenayah ke negara ini.

“Komitmen kerajaan ialah akan melipat ganda kawalan keselamatan, khususnya di pantai timur Sabah.

“Tetapi jangan hanya meletakkan harapan (memelihara keselamatan) pada kerajaan. Rakyat juga perlu memainkan peranan kerana jika berlaku pencerobohan, khususnya di pantai timur ini, yang rugi nanti adalah rakyat,” katanya.

Beliau berkata demikian pada Karnival Ambang Hari Malaysia di Sandakan malam tadi.

Menurut Mohd Azis, perbuatan menjadi dalang kepada elemen jenayah membantutkan usaha membangunkan ekonomi di pantai timur negeri, termasuk menarik pelabur dan pelancong yang berupaya merancakkan ekonomi setempat.

Selain itu, beliau turut meminta rakyat memerangi masalah dadah yang semakin berleluasa, khususnya dalam kalangan golongan muda yang berkebolehan untuk menyumbang ke arah kemajuan negara.

Karnival itu diserikan oleh persembahan artis negara dan tempatan seperti bekas pemain gitar kumpulan Wings, Joe bersama PrimeD, Ebi Kornelis, Fiq Mentor, Rubisa Tiasin dan Clarice John Matha.


Belum Banyak Premis Perniagaan Di Tuaran Kibar Jalur Gemilang

TUARAN, 18 Ogos: Belum banyak premis perniagaan dan kediaman persendirian  di sini mengambil langkah mengibarkan Jalur Gemilang dan bendera negeri.

Tinjauan Bernama mendapati hanya agensi kerajaan mengibarkan jalur gemilang dan bendera negeri pada pejabat masing-masing.

Jabatan terbabit ialah Urusetia Daerah Tuaran, Majlis Daerah Tuaran (MDT), Jabatan Kerja Raya (JKR) Tuaran, Pusat Penyelidikan Pertanian Sabah, Ibu Pejabat Polis Daerah (IPD) Tuaran, Jabatan Penerangan dan Balai Bomba dan Penyelamat Tuaran.

Premis perniagaan yang ada di pekan ini tidak semua mengibarkan jalur gemilang dan negeri, walaupun tempoh sambutan bulan kebangsaan semakin hampir .

Pekerja MDT sudah memasang jalur gemilang dan bendera negeri pada hampir semua tiang lampu sepanjang laluan dari Bulatan Berungis hingga Pekan Tuaran sejak awal bulan ini.

Penduduk, Stanley John, 59, berkata penduduk sewajarnya mengambil pendekatan sendiri mengibarkan bendera seawal mungkin tanpa perlu menunggu saat akhir menjelang bulan kemerdekaan sebagai tanda sayangkan tanah air.

“Kita tidak seharusnya merasa rugi membelanjakan RM10 membeli bendera untuk dikibarkan di rumah atau pada kenderaan sebagai memeriahkan bulan kemerdekaan setahun sekali,” katanya kepada Bernama, di sini.


Gempa bumi 7.0 magnitud di Indonesia

LONDON: Gempa bumi kuat 7.0 magnitud melanda kepulauan Maluku, Indonesia, semalam, menurut laman web Peninjau Geologi Amerika Syarikat (USGS).

Katanya, lokasi gempa bumi itu terletak kira-kira 173 kilometer di utara barat laut bandar Ternate, kepulauan Maluku pada kedalaman 10 kilometer. – Reuters


Sekolah Dibuka Mulai 1 September Secara Berperingkat

PUTRAJAYA: Sekolah akan dibuka secara berperingkat mulai 1 September, kata Kementerian Pendidikan.

Dalam satu kenyataan, KPM berkata keputusan itu dicapai selepas melihat kadar vaksinasi dalam kalangan warga sektor pendidikan membabitkan guru dan pentadbir yang sudah mencapai 61.3% atau 253,366 orang bagi dos pertama sehingga semalam.

Selain itu, seramai 46.33% atau 10,876 orang kakitangan sokongan juga sudah menerima dos pertama vaksin Covid-19.

“KPM akan terus mengambil kira penilaian risiko oleh Kementerian Kesihatan dan Majlis Keselamatan Negara (MKN) bagi melihat sekiranya terdapat keperluan untuk membuat perubahan terhadap tarikh tersebut.

“Sebarang perubahan akan dimaklumkan lebih awal. KPM akan memaklumkan perincian lanjut mengenai pembukaan sekolah bagi sesi Pengajaran dan Pembelajaran (PdP) secara bersemuka selewat-lewatnya seminggu sebelum sekolah dibuka,” menurut kenyataan itu.

Sehubungan itu, sesi persekolahan secara Pengajaran dan Pembelajaran di Rumah (PdPR) akan diteruskan sehingga 31 Ogos.

“Ketetapan ini terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jaga-Jaga Lahad Datu Boleh Dilanda Gempa Besar

KOTA KINABALU: Rakyat di negeri ini diminta berwaspada dengan kemungkinan berlakunya gempa bumi berskala besar di Lahad Datu dalam masa terdekat ini.

Pakar Geologi Sabah, Prof. Dr. Felix Tongkul menjangka gempa bumi bermagnitud 5.8 hingga 6.2 skala Richter boleh berlaku di kawasan tersebut. Menurut beliau, gempa yang berlaku itu berpotensi menyebabkan kejadian tanah runtuh, keretakan dan kerosakan kepada struktur bangunan. – Utusan


Boleh Mohon BPN 2.0 Sehingga 15 November

KUALA LUMPUR: Tarikh akhir membuat permohonan Bantuan Prihatin Nasional (BPN) 2.0 sehingga Ahad ini.

Lembaga Hasil Dalam Negeri Malaysia (LHDNM) mengingatkan orang ramai yang bukan penerima BPN sebelum ini dan memenuhi syarat kelayakan ditetapkan supaya memohon segera, selewat-lewatnya sehingga 15 November ini.

“Permohonan boleh dibuat secara dalam talian di https://bpn.hasil.gov.my/ atau melalui penghantaran borang manual ke pejabat LHDNM yang berdekatan.

“BPN 2.0 adalah di bawah Kerangka Inisiatif Tambahan Pakej Rangsangan Ekonomi Prihatin Rakyat (Kita Prihatin) bagi membantu rakyat yang terkesan dengan penularan wabak Covid-19,” katanya dalam satu kenyataan.

Menurutnya, bagi permohonan baharu yang lulus, pembayaran akan dibuat pada Januari 2021.

Orang ramai boleh melayari portal BPN di https://bpn.hasil.gov.my/ untuk muat turun syarat permohonan dan Soalan Lazim (FAQ) berkaitan bantuan ini.

Sebarang pertanyaan serta maklum balas berkaitan boleh diajukan kepada LHDNM melalui Hasil Care Line di talian 03-8911 1000 atau 603-8911 1100 (Luar Negara), HASiL Live Chat dan Borang Maklum Balas di portal rasmi LHDNM. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AMANAH Guna Lambang WARISAN Tanding PRN Sabah

KOTA KINABALU: Parti Amanah Negara (AMANAH) memutuskan untuk menggunakan lambang Warisan semasa bertanding dalam Pilihan Raya Negeri (PRN) Sabah.

Pengarah Komunikasi AMANAH, Khalid Abd Samad berkata, penggunaan lambang Parti Warisan Sabah (Warisan) itu adalah sebagai tanda sokongan terhadap kedudukan Datuk Seri Panglima Mohd Shafie Apdal sebagai Ketua Menteri Sabah yang sah dan jawatan ini wajar dikembalikan kepadanya.

Beliau berkata, AMANAH bersetuju bahawa kedudukan Ketua Menteri perlu ditetapkan oleh rakyat Sabah, melalui sebuah parti Sabah itu sendiri dan bukan oleh parti dari Semenanjung.

Katanya, walaupun PRN ini satu peluang baik untuk AMANAH memperkenalkan lambangnya, namun sebagai tanda solidariti dan kebersamaan, mereka akan menggunakan lambang Warisan.

Tambahnya, penggunaan lambang Warisan juga melambangkan penerimaan AMANAH terhadap Perjanjian Malaysia 1963 (MA63) yang telah lama dibelakangkan oleh Barisan Nasional (BN) sepanjang tempoh pemerintahan mereka.

“AMANAH sentiasa berdiri teguh bersama Mohd Shafie dan Warisan dalam berjuang untuk mempertahankan kedaulatan rakyat Sabah yang dicabuli golongan pengkhianat ini.

“Maka, sebagai tanda solidariti dan kebersamaan, AMANAH telah memutuskan bahawa calon-calon parti ini akan menggunakan lambang Warisan,” katanya dalam satu kenyataan, hari ini.

Mengulas lanjut, Khalid berkata, AMANAH menolak budaya politik khianat yang telah menyebabkan tumbangnya kerajaan persekutuan dan beberapa kerajaan negeri lain di Semenanjung Malaysia.

Katanya, politik lompat atau khianat ini bukan sahaja mengkhianati parti yang diwakili tetapi juga rakyat jelata.

“Ini adalah kerana kerajaan pilihan rakyat dijatuhkan dan rakyat dinafi hak mereka untuk mendapat kerajaan pilihan mereka.

“Sabah turut menjadi mangsa politik khianat ini dan kalau tidak kerana tindakan pantas oleh Mohd Shafie maka golongan yang ditolak rakyat telah pun membentuk kerajaan negeri Sabah seperti yang berlaku di peringkat persekutuan,” ujarnya.- BorneoToday


Diintai dari bawah pintu tandas

SEORANG wanita membuat laporan polis selepas diintai ketika berada di tandas awam sebuah pusat beli-belah di Jalan Penampang Bypass, Penampang, kelmarin.

Dalam kejadian jam 2 petang itu, mangsa berusia 20-an yang bekerja sebagai pembantu kedai menyedari seorang lelaki mengintainya dari bawah pintu tandas.

Suspek terus melarikan diri selepas disedari mangsa dan wanita itu cuba mengejar namun gagal.

Kejadian itu turut disedari oleh adik mangsa yang melihat suspek lelaki berusia 20-an keluar dari tandas wanita.

Mangsa kemudian membuat aduan kepada pengawal keselamatan di pusat beli-belah itu sebelum membuat laporan polis.

Ketua Polis Daerah Penampang Deputi Superintendan Mohd Haris Ibrahim ketika dihubungi mengesahkan menerima laporan mengenai kejadian itu.

“Siasatan lanjut sedang dijalankan termasuk mengesan suspek terbabit,” katanya.

Beliau berkata, kes disiasat mengikut Seksyen 509 Kanun Keseksaan kerana sengaja mengganggu dengan mendatangkan aib. – Harian Metro


ADUN Bugaya Dimasukkan Ke ICU

SEMPORNA: Ahli Dewan Undangan Negeri (ADUN) Bugaya, Datin Manis Muka Mohd Dara, dimasukkan ke Unit Rawatan Rapi (ICU) di Hospital Gleneagles Kota Kinabalu, malam tadi.

Menerusi hantaran di akaun Facebook anak perempuan beliau, Fara Deeba Sabardin memohon semua keluarga dan rakan taulan mendoakan kesihatan ibunya yang ketika ini sedang mendapatkan rawatan di hospital berkenaan.

“Assalammualaikum WBT.. walaupun berat untuk saya menulis tapi saya percaya 44 kali kita berdoa insya Allah akan dimakbulkan doa-doa kita.

“Saya mohon kepada semua keluarga dan rakan-rakan doakan ibu kami Manis Muka Mohd Dara supaya diberikan kesihatan dan kekuatan yang sekarang sedang berada di ICU Gleneagles Kota Kinabalu.

“Semoga dengan doa-doa kalian akan diangkat dan dimakbulkan Allah SWT berikan dia kekuatan serta semangat untuk terus kuat,” katanya.

Sementara itu, Fara Deeba ketika dihubungi menjelaskan ibunya dimasukkan ke hospital itu kerana masalah buah pinggang.

Manis Muka, yang juga Ketua Wanita Parti Warisan Sabah (WARISAN) Semporna mempertahankan kerudi DUN Bugaya pada Pilihan Raya Negeri (PRN) Sabah lalu, dalam saingan tujuh penjuru mengalahkan calon Perikatan Nasional (PN), Pertubuhan Kebangsaan Sabah Bersatu (USNO), Parti Perpaduan Rakyat Sabah (PPRS), Parti Cinta Sabah (PCS) dan dua calon Bebas.

Beliau aktif dalam politik sejak 1985 dan pernah memegang jawatan Ketua Wanita UMNO Bahagian Semporna, sebelum menyertai WARISAN. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kamu ingat kami binatang bawa anak… ‘

TAMAN Tema Sunway Lagoon mengambil serius aduan penyanyi Stacy Anam berhubung dua kakitangan mereka yang didakwa memperlekehkan dia dan suami, Akim Ahmad.

Menerusi komen yang ditinggalkan di Instagram Stacy, taman tema itu menjelaskan akan menyiasat perkara berkenaan.

“Terima kasih kerana tampil memberi maklum balas mengenai insiden yang berlaku.

“Kami kesal dengan pengalaman buruk yang dilalui. Untuk pengetahuan, kami sedang menyiasat perkara ini.

“Pihak pengurusan juga tidak akan menerima sebarang tindakan dan perilaku yang tidak baik. Kami akan mengambil tindakan. Terima kasih,” katanya.

Sementara itu, Stacy berterima kasih dengan maklum balas pihak taman tema terbabit.

“Saya mengambil langkah memuat naik perkara ini kerana sebagai pengunjung perkara sebegini tidak sepatutnya berlaku kerana kami membayar tetapi kami mendapat layanan yang kurang baik daripada kakitangan anda.

“Siapa nak menerima layanan sebegini? Saya berharap ia menjadi pengajaran untuk kedua pihak.

“Wang ringgit yang dikeluarkan adalah untuk datang bergembira bersama keluarga,” tulisnya.

Dalam pada itu, Akim yang juga vokalis kumpulan Akim & Majistret berkata, layanan sebegini sudah biasa dilalui golongan artis.

“Selalunya saya buat tak tahu je. Hari ini isteri yang sedang urus anak-anak yang tengah meragam terdengar pula suara yang kurang enak.

“Untuk saya perkara sebegitu sudah biasa dilalui oleh artis. Mungkin ada hikmah benda ini untuk semua pihak termasuklah pengurusan dan apapun pekerjaan.

“Dengan era yang serba canggih dan kita nak melangkah ke tahun 2020, harap semua ada peningkatan dari segi kesopanan dan kesusilaan,” tulisnya.

Salah seorang staff disana bercakap dengan nada yang sinis kepda kawannya, “NI ARTIS LA NI, XKAN KAU TIDAK KENAL?”“OH SORRYLAH TIDAK KENAL”


Pelajar Tingkatan Dua Dirogol Rakan Sekampung Dalam Semak Di Tepi Jalan Tenom-Sipitang

TENOM: Seorang pelajar perempuan berusia 14 tahun menjadi mangsa kerakusan nafsu kawan lelakinya apabila dirogol di dalam semak tepi Jalan Tenom – Sipitang, di sini, semalam.

Kejadian dipercayai berlaku apabila mangsa menghubungi suspek yang juga kawan sekampung untuk mengambilnya di sebuah sekolah di daerah ini kerana mangsa ingin pulang ke kampung, kira-kira jam 4 petang.

Sebaik tiba di simpang kampung mangsa, suspek tidak berhenti dan meneruskan perjalanan sehingga ke Jalan Tenom – Sipitang.

Suspek kemudian memberhentikan kereta Perodua Kancil di tepi jalan sebelum merogol mangsa di dalam semak.

Selepas kejadian, suspek mengambil gambar mangsa dan mengugut supaya tidak menceritakan kejadian itu kepada sesiapa sebelum menghantar mangsa pulang ke rumahnya.

Setibanya di rumah, mangsa kemudian menceritakan kejadian itu kepada ahli keluarganya sebelum membuat laporan di Balai Polis Tenom.

Ketua Polis Daerah Tenom, Deputi Superintendan Hasan Majid ketika dihubungi mengesahkan kejadian itu dan susulan laporan polis yang dibuat mangsa, suspek berjaya ditahan di kampungnya, jam 8 malam tadi.

“Suspek berusia 39 tahun ditahan untuk siasatan lanjut.

“Kes disiasat mengikut Seksyen 376 Kanun Keseksaan kerana merogol,” katanya.


Pandu Mabuk, Anggota Tentera Didenda RM5,500, Penjara Sehari

TAWAU: Seorang anggota tentera didenda RM5,500 dan penjara sehari selepas mengaku bersalah memandu dalam keadaan mabuk di Mahkamah Majistret, di sini, hari ini.

Tertuduh Radin Esin, 39, didakwa melakukan kesalahan itu di Jalan Chong Thien Vun, dalam daerah Tawau, pada 15 Ogos lalu, jam 12.25 tengah malam.

Berdasarkan pertuduhan yang dibacakan, Radin didapati memandu sebuah pacuan empat roda di bawah pengaruh alkohol iaitu 248 miligram dalam 100 mililiter darah melebihi kandungan yang dibenarkan sebanyak 80 miligram bagi setiap 100 mililiter darah.

Sehubungan itu, tertuduh didakwa melakukan kesalahan mengikut Seksyen 45A (1) Akta Pengangkutan Jalan (APJ)1987 (Akta 333/87).

Jika sabit kesalahan, tertuduh boleh dikenakan denda antara RM1,000 hingga RM6,000 dan boleh dipenjara sehingga 12 bulan.

Tertuduh yang tidak diwakili peguam dalam rayuannya meminta dikenakan hukuman ringan kerana perlu menanggung keluarga dan tiga anak masih bersekolah, selain isterinya suri rumah sepenuh masa.

Bagaimanapun,  Pegawai Pendakwa Kanan Asisten Superintenden Joan Lee memohon mahkamah mengenakan hukuman setimpal berbentuk pengajaran selain mengambil kira kepentingan awam.

Joan dalam hujahnya menegaskan perbuatan tertuduh memandu dalam keadaan mabuk bukan saja membahayakan dirinya tetapi juga mengancam nyawa pengguna jalan raya lain sekiranya berlaku kemalangan.

Timbalan Pendaftar Mahkamah Tinggi Tawau Amir Shah Amir Hassan kemudian menjatuhkan hukuman denda RM5,500, gagal bayar penjara enam bulan selain penjara sehari.

Amir Shah turut menjelaskan keputusan sabitan tersebut turut memberi kesan ke atas kerjaya tertuduh sebagai penjawat awam dan menasihatkannya agar tidak mengulangi perbuatan tersebut pada masa akan datang.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belum Putus Parti Sekutu Guna Logo WARISAN Hadapi PRN – Mohd Shafie

PUTATAN: Parti Warisan Sabah (WARISAN) belum mencapai kata putus mengenai cadangan parti sekutu yang akan bertanding pada Pilihan Raya Negeri (PRN) Sabah menggunakan lambang WARISAN.

Presidennya, Datuk Seri Mohd Shafie Apdal, berkata ia berikutan ada beberapa parti sekutu masih belum memutuskan penggunaan lambang WARISAN.

“Kita masih belum dapat memberi kata putus lagi. Ada parti yang setuju dan ada parti yang masih sedang membuat pertimbangan.

“Bagaimanapun, kali terakhir kita berdepan mereka (parti lawan) juga menerusi pendekatan dengan menggunakan logo parti masing-masing,” katanya kepada media selepas merasmikan Majlis Pelancaran Jentera Pilihan Raya WARISAN Parlimen Putatan di Dewan Sri Putatan, hari ini.

Yang turut hadir, Naib Presiden WARISAN, Datuk Junz Wong; Setiausaha Agung, Loretto Padua; Bendahari Agung, Terrence Siambun; Ketua bahagian WARISAN Putatan, Datuk Awang Ahmad Sah Awang Sahari dan penyandang Ahli Dewan Undangan Negeri (ADUN) Petagas, Datuk Uda Sulai.

Mohd Shafie mengulas cadangan Pengarah Komunikasi Pemuda Parti Amanah Negara (AMANAH), Khairuddin Daud supaya Pakatan Harapan (PH) dan Pertubuhan Kinabalu Progresif Bersatu (UPKO) menggunakan logo WARISAN sebagai tanda kesatuan semua parti bagi berdepan PRN Sabah.

Beliau berkata, penggunaan lambang parti lain ketika pilihan raya bukan sesuatu yang pelik kerana pada Pilihan Raya Umum ke14 (PRU-14), PH di Semenanjung menggunakan lambang PKR untuk bertanding.

“Kita dulu pun gunakan logo PKR di Semenanjung. Tun Dr Mahathir Mohamad dan Lim Guang Eng juga bertanding dengan menggunakan logo PKR.

“Kalau di Semenanjung boleh buat, kenapa tidak di Sabah? Apa pun ini hanya cadangan kalau parti lain boleh terima kecuali UPKO kerana mereka adalah parti tempatan.

“Apa pun, pihak kita akan memberi kata putus mengenainya secepat yang mungkin,” katanya.

Dalam pada itu, Mohd Shafie berkata, mewujudkan pusat pengundian terpencil pada PRN kali ini tidak semudah seperti disangka kerana memerlukan persediaan rapi.- BH Online


(VIDEO) ‘You Cikgu Tak Boleh Buat Macam Ni, You Memang Salah!!’ – Ibu Berang Anaknya Dirotan Kerana Panggil Cikgu ‘Pondan’

Berang anak perempuan dirotan sampai berbirat membuatkan si ibu tidak berpuas hati lalu mengambil keputusan untuk berdepan dengan guru lelaki terbabit.

Si ibu turut merakam video dia mempertikaikan tindakan guru itu yang dianggapnya agak keterlaluan biarpun guru terbabit cuba menjelaskan bahawa pelajar perempuan itu terdahulu menggelarnya sebagai ‘aqua’ (pondan).

Berdasarkan gambar, pelajar terbabit dirotan di bahagian lengan dan kakinya sehingga meninggalkan kesan dan sukar menggerakkan tangannya.

Ibu: “Sekarang dia cakap sama you, sorry. Kenapa nak hentam dia macam ni?”

Guru: “Sebelum dia buat, adakah dia fikir? Dia fikir tak? Dia fikir tak apakah yang dia buat tadi?”

Ibu: “You ingat cikgu ‘besar’, jangan cakap macam ni. You rotan budak macam ni, tengok. Rotan macam ni eyh? Tengok tangan dia, entah-entah ada patah pun tak tahu. You rotan sama dia macam ni?

“You ini cikgu aa, tak boleh macam ini buat tau. You memang salah. Dia cakap sama you saja ma, tiada pukul you. Kalau dia ada pukul you, you pukul dia, tak apa. Jangan macam ni.

“You cakap you geram ah? Tak boleh macam ni. Awak cikgu, awak mengajar mereka.”

Guru: “Puan ada tanya tak apa yang dia cakap pada saya?” Ibu: “Aqua (Pondan)?”

Guru: “Daripada satu aspek, tak boleh.”Ibu: “Tapi dia sudah cakap sorry ma. Ada cakap sorry tak?”

Menurut guru terbabit, pelajar itu bukan sekali memanggilnya seperti itu dan mempersoalkan tindakan si ibu yang mempertahankan anaknya sudah meminta maaf sedangkan permohonan maaf itu dibuat selepas guru itu merotannya.

Malangnya, si ibu enggan mendengar penjelasan itu yang dianggapnya mengarut dan tetap mempertikaikan tindakan guru itu merotan anaknya.

Berdasarkan perbualan seterusnya, seorang guru wanita menjelaskan kepada si ibu bahawa pelajar terbabit menyebut ‘Cikgu Aqua (pondan)’ di hadapan para pelajar lain.


Pergerakan Penduduk Pulau Gaya Ke KK Diperketat

KOTA KINABALU: Penguatkuasaan Perintah Kawalan Pergerakan (PKP) bagi penduduk Pulau Gaya ke Pasar Besar Kota Kinabalu diperketatkan.

Ketua Polis Daerah Kota Kinabalu, Asisten Komisioner Habibi Majinji berkata, pihaknya mengeluarkan arahan membenarkan hanya dua bot beroperasi bagi setiap kampung di pulau berkenaan.

Katanya, penumpang bot berkenaan perlu dibuat saringan oleh penghulu kampung masing-masing mengikut keperluan dan kesesuaian.

“Operasi bot terbahagi kepada dua tempoh masa iaitu enam bot untuk tiga kampung pada jam 9 pagi hingga 12 tengah hari manakala enam lagi bot untuk tiga lagi kampung dari jam 2 petang hingga 5 petang.

“Bot ini hanya bergerak sekali sahaja untuk menghantar penumpang, menunggu dan balik semula.

“Penumpang hanya dibenarkan membeli keperluan asas dan perkara mendesak sahaja,” katanya ketika ditemui selepas melakukan pemantauan di Pasar Besar Kota Kinabalu pada hari pertama fasa tiga PKP hari ini.


Petugas Gereja Cetus Kluster Baharu Di Sabah

KOTA KINABALU: Seorang petugas gereja warga asing yang dijangkiti COVID-19 mencetuskan satu lagi kluster baharu di Sabah, hari ini, iaitu Kluster Belacon membabitkan daerah Lahad Datu.

Jurucakap perkembangan harian COVID-19 Sabah, Datuk Masidi Manjun, berkata kluster terbabit mencatatkan 17 kes dengan kes indeks adalah lelaki berusia 22 tahun yang disahkan positif COVID-19 hasil saringan bergejala di sebuah klinik, pada 31 Mac lalu.

“Susulan kes ini, saringan terhadap 195 orang yang juga kontak rapat serta pengunjung gereja mendapati 16 kes positif, manakala 137 individu didapati negatif saringan pertama dan 42 individu lagi masih menunggu keputusan.

“Kes indeks dipercayai mendapat jangkitan daripada seorang petugas gereja bukan warganegara berusia 54 tahun yang berasal dari Tawau dan mula bergejala sejak 25 Mac lalu.

“Beliau didapati positif pada 4 April lalu hasil saringan kontak rapat di sebuah klinik. Semua kes positif dalam kluster ini dirujuk ke Hospital Lahad Datu untuk rawatan lanjut dan pengasingan di Pusat Kuarantin dan Rawatan Berisiko Rendah (PKRC) di daerah terbabit.

“Kontak rapat yang lain diarahkan menjalani kuarantin di pusat kuarantin Projek Perumahan Rakyat (PPR) Sri Sepagaya,” katanya dalam kenyataan, hari ini.

Dalam pada itu, Masidi yang juga Menteri Kerajaan Tempatan dan Perumahan berkata, jumlah kes harian COVID-19 di Sabah kembali mencatatkan tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 pada hari ini adalah sebanyak 112 kes, menjadikan jumlah kumulatif sebanyak 55,234 kes dan tiga kes kematian direkodkan masing-masing satu di Tawau, Tenom dan Putatan.

“Jumlah pesakit COVID-19 yang sembuh dan dibenarkan keluar dari hospital adalah seramai 60 orang, menjadikan jumlah kumulatif 54,244 orang.

“Seramai 549 pesakit sedang menerima rawatan iaitu 238 orang di hospital dan 311 orang di PKRC awam,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga RON95, RON97 & Diesel Kekal

KUALA LUMPUR: Harga runcit petrol bagi RON95 dan RON97 masing-masing kekal untuk dua minggu berturut-turut pada paras RM1.25 seliter dan RM1.55 seliter bermula 9 Mei hingga 15 Mei 2020.

Menerusi kenyataan media Kementerian Kewangan pada Jumaat, harga runcit diesel turut kekal yang mana masih berada di paras RM1.40 seliter.

Ini bermakna, harga runcit minyak di negara ini tidak berubah untuk minggu kedua berturut-turut.

Tambah kenyataan itu, ia berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Polis Siap-Siaga Hadapi Kes Cubaan KFR Di ESSZone Penjelang PRN

KOTA KINABALU: Polis bersiap-siaga menghadapi sebarang kemungkinan menyedari kekerapan kes cubaan culik dan tebusan (KFR) berlaku di perairan Zon Selamat Timur Sabah (ESSZone) setiap kali musim pilihan raya menjelang tiba.

Pesuruhjaya Polis Sabah Datuk Hazani Ghazali berkata, risikan-risikan polis, tentera dan Kawasan Keselamatan Khas Pantai Timur Sabah (ESSCom) termasuk Bukit Aman bekerja keras memantau perkembangan semasa bersama.

“Risikan kita ada hubungan baik dengan risikan Selatan Filipina dan Indonesia menerusi perjanjian kerjasama trilateral (pemantauan bersama situasi di sempadan),” katanya.

Hazani berkata demikian selepas ditanya persiapan polis menghadapi ancaman kumpulan KFR yang kerap aktif semasa perayaan besar diraikan di Sabah, di sini.

Mengulas lanjut, beliau berkata pihaknya mengambil serius hal itu dan mengakui terdapat kes cubaan KFR menjelang Pilihan Raya Umum (PRU) yang berlangsung pada 2018.

“Pada masa itu, kita ada mengesan satu kes cubaan KFR dan berhasil memburu mereka serta menembak beberapa suspek yang disyaki anggota kumpulan KFR,” katanya.

Pada masa sama, beliau yang juga bekas Komander ESSCom bertekad untuk terus komited memastikan tidak ada anasir oportunis menceroboh masuk perairan negara.

Menurutnya, polis akan terus menjalin kerjasama yang amat baik dengan semua elemen khasnya ESSCom untuk mengukuhkan lagi kawalan dan keselamatan di ESSZone.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: UPKO Yakin Beri Kemenangan Majoriti

KOTA KINABALU: Pertubuhan Kinabalu Progresif Bersatu (UPKO) yakin untuk menggalas tanggungjawab memberikan kemenangan majoriti untuk 12 kerusi daripada 73 kerusi Dewan Undangan Negeri (DUN) yang akan bertanding di Pilihanraya Negeri (PRN) Sabah Ke-16 pada 26 September ini.

Presiden UPKO Datuk Seri Panglima Wilfred Madius Tangau berkata jumlah kerusi bukan menjadi isu tapi sebaliknya kemenangan mutlak untuk kerusi yang ditandingi.

“Apa yang penting bukan jumlah kerusi yang kita akan bertanding tapi jumlah kerusi yang akan menang. Walaupun kita sudah meminta lebih banyak kerusi tapi kita faham yang kita ada empat parti yang bergabung dalam Warisan Plus.

Madius menjelaskan bahawa jumlah kerusi yang mereka peroleh adalah dua kali ganda lebih banyak daripada jumlah kerusi yang mereka bertanding semasa menjadi komponen Barisan Nasional (BN).

Menurut Madius selain daripada beliau yang akan bertanding bagi kerusi Dewan Undangan Negeri (DUN) N15 Kiulu dan Naib Presiden UPKO Datuk Ewon Benedick yang kekal bertanding di kerusi N11 Kadamaian,

10 calon-calon yang lain merupakan calon baharu.

“Inilah merupakan kali pertama saya bertanding sebagai ADUN. Saya turut gembira kerana UPKO juga turut menampilkan calon-calon baharu selain menampilkan calon wanita untuk pilihanraya kali ini ,” katanya.

Calon wanita tersebut merupakan Ketua Wanita UPKO Ranau, Georgina L. George yang akan bertanding di kerusi N38 Paginatan.

Turut dicalonkan adalah Datuk Dr Lucas Umbul (N43 Kemabong), Setiausaha Agung Nelson W. Angang (N 33 Kuala Penyu); Bendahari Agung Datuk Dr Laurentius Nayan Ambu (N 39 Tambunan) dan Ketua Pemuda UPKO Felix Jospeh Saang (N47 Telupid) juga antara yang terpilih sebagai calon PRN Sabah.

Daripada jumlah 12 kerusi itu, UPKO memperoleh dua daripada 13 kerusi DUN baharu, iaitu Bengkoka dan Telupid.

Namun begitu, Madius berkata bahawa dalam setiap perjuangan terdapat cabaran yang akan memberi kesan pada setiap parti.

“Tentunya akan ada banyak cubaan dan dugaan, tetapi kita sendiri kena bersatu padu jangan berpuak-puak dan dengki mendengki. Kita kena teruskan perjuangan dan berusaha bagi memastikan sokongan kita terus seiring dengan kehendak rakyat, selebihnya kita berserah kepada Tuhan yang Maha Esa,” katanya.

Dalam pada itu, Madius juga turut menekankan kerjasama bukan hanya perlu diperhebatkan dalam kalangan ahli-ahli UPKO sahaja malah haruslah menyeluruh melangkaui sokongan antara parti-parti kompenan dalam gabungan Warisan Plus.

“Ini amat diperlukan bagi merealisasikan perjuangan kita untuk mempertahankan hak-hak rakyat Sabah dan berpadu dalam kesatuan yang menjadi paksi dalam menghadapi cabaran pembangkang.

“Kunci kemenangan bermula daripada diri kita sendiri. Kesetiaan dan bersatu padu dalam parti sangat penting dalam merealisasikan perjuangan UPKO.

“Kepimpinan berlandaskan prinsip perlu disemai dalam diri kita. Kita harus fokus dalam memastikan kemenangan di semua kerusi yang kita bertanding,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seram Jalan Beluran-Telupid,Sabah

Ini adalah kisah pertama aku sajikan untuk pembaca tegar Fiksyen Shasha ini. Walaupun kisah aku ini tidaklah seseram mana macam cerita Conjuring tu. Tak apa lah, yang penting, ianya tetap menjadi sejarah dan sebahagian daripada pengalaman aku. Dan sebelum itu aku minta maaf sebab banyak dialog dalam penulisan aku ni menggunakan bahasa Sabah. Harap semua boleh faham. Okay, let’s get back to the story.

Sejak aku sambung study ambil diploma Multimedia di Kolej Cosmopoint KK, aku tinggal sendiri di apartment family aku. Untuk makluman anda, abah, omi dan 2 oang adik aku berpindah ke Tawau selepas aku habis exam SPM hujung tahun 2007. Abah aku kena transfer ke Tawau atas sebab tugasan. Aku tidak mahu pindah sebab di Tawau masa itu belum ada lagi kolej menawarkan jurusan Multimedia seperti yang aku ambil sekarang.

So, masa aku tinggal di Apartment Beverly Hill, Penampang. Aku bagaikan hidup bujang. Semua benda aku buat sendiri, geng-geng keras aku pun semua umur semakin meningkat remaja sudah. Dan ada sebahagian yang selalu lepak and stay tidur di rumah aku. Macam biasalah darah muda bujang sedang membara. Kononnya masa itu aku sedang cuti semester, jadi kawan aku nama diorang Marcus, Kayum dan Ash memang geng lepaking aku untuk lepaskan keboringan. Diorang 3 memang geng lepak sepanjang masa dan diorang ni memang kawan aku sejak aku sekolah menengah lagi.

Marcus ini seorang yang memang kaki jalan. Jenis merayap saja kerja dia tidak kira masa dan dia ini kerja sebagai cashier di Shell cuma dia ni selalu ambil cuti untuk buat sesuatu aktiviti tertentu. Kayum ni pula memang penggangur tegar, jenis family berduit kan. dan dia ada sebuah kereta Toyota GL lama yang masih power dan masih tahan lasak, dia ni memang jenis jaga kereta la. Ash ni pula jenis cool punya budak, sedang on the way mahu sambung study.

So plan kami ni mahu berjalan-jalan di Sandakan selama 2 hari. Kiranya tukang sponsor kami ni si Marcus la dan si Kayum pula sponsor kereta dia. Kami plan untuk bergerak ke Sandakan awal pagi Jumaat, so tidak lah rushing sangat so dapat manfaatkan weekend tu dengan puas hati. Memangkan semuanya bujang, kami prepare sesimple yang mungkin. Setiap seorang bawa 1 bag galas. Jadi dalam jam 8.00 pagi Jumaat kami bergerak dengan santai, slow and steady sambil feel naik Toyota GL enjin 4AGE dan boleh act macam naik Toyota Trueno AE86 Takumi Fujiwara punya dalam anime Initial D tu. .

Dalam jam 8.00 pagi kami gerak dari Beverly Hills, sebelum tu kami ada singgah sarapan di kedai mamak di Beverly Plaza. Dalam setengah jam begitu kami bergerak terus dan ikut melalui jalan Tuaran. Dalam jam 10.00 lebih begitu kami singgah di Pekan Kundasang ambil feel cuaca sejuk New Zealand sikit, dan makan sambil pekena kopi’o panas untuk kesegaran badan. Kemudian kami teruskan perjalanan seperti biasa. Kami sampai di Sandakan dalam jam 1.00 petang lebih sebab Kayum bawa kereta tidak juga laju dan tidak juga slow. So aku skip lah ‘vacation’ kami hari Jumaat, Sabtu dan Ahad tu di Sandakan. Trip yang sungguh santai bagi orang bujang seperti kami.

Cerita seram itu bermula pada hari Ahad. Memandangkan esoknya hari Isnin dan Marcus dapat tahu yang rooster dia kena masuk kerja awal pagi jam 7, itu pun dapat tahu last minit malam hari Ahad tu. So mahu tak mahu, memang kena gerak juga lah untuk balik ke KK malam tu.

Selesai makan malam, isi minyak apa semua, dalam jam 9.00 lebih juga kami keluar dari Sandakan. Sampai di checkpoint batu 32 Sandakan pun dekat jam 10.00 lebih dan memang sunyi sudah masa tu. Drive slow and steady juga lah. Biar lambat asalkan selamat. Si Ash ini memang smoking so dia akan buka tingkap bila mahu mengasap.

Malam tu agak sunyi sikit sebab kami kurang bercerita di dalam kereta. Sudah lah radio kereta tiada. Entah tiba-tiba si Ash ni bersuara sambil berkata “Eh Fit (aku), mana tempat yang kau pernah cerita pasal Bukit Perawan tu?” aku tersentap sekejap.

Okay aku throwback sikit, masa cuti semester yang sebelum ini, aku balik ke Tawau menaiki bas persiaran untuk melawat family aku. Dalam bas itu, aku duduk seat paling depan berdekatan dengan driver. Aku hairan bila diorang lalu satu jalan dekat area Beluran – Telupid, driver tu tiba-tiba bunyikan hon, aku pelik tapi aku intai juga kalau-kalau ada berselisih dengan bas atau kenderaan lain tapi tiadajua . Dalam hati aku mungkin dia tertekan lah hon dia tu.

Tak lama lepas tu, datang lah konduktor bas tu bersembang dengan driver “Kau tahu kah malam semalam bas Ali Topan sikit lagi eksiden gara-gara ada satu benda macam kuda besar menyeberang jalan, baru benda tu bukan sekali saja limpas(lalu), macam 3-4 kali seolah-olah macam ada lebih dari 1 ekor, tapi yang buat seram saiz benda tu besar hampir penuh 1 jalan tu. Lagipun mustahil boleh ada kuda di sana, takkan lah ada kuda tinggal dalam kelapa sawit..”

Lepas tu aku dengar lagi dia cakap yang mujur bas tu takda apa, penumpang pun panik juga dan rata-rata yang pandang keadaan sekeliling dari cermin dalam bas, diorang nampak macam ada benda besar menghempas di pelusuk hutan di tepi jalan tu, tapi objek tidak pula nampak, Cuma seakan-akan angin besar menyerbu ke hutan sampai pokok-pokok dan pelepah sawit tu bergoyang kuat. Tak lama lepas itu, driver bas menyampuk “huuu. Bukit Perawan bah tu, jangan sembarangan, silap hari bulan kau nampak tu jalan lurussss sajaaa..” maksud dia tu, kalau nasib tidak baik, penglihatan pemandu akan di dikaburkan dan akan nampak jalan raya seolah-olah lurus saja, padahal jalan sana ada selekoh juga, so akan mengakibatkan kemalangan.

Bila aku teringatkan cerita konduktor bas itu, berderau juga darah aku, bulu roma aku meremang lagi, sudah la si Ash ni buka tingkap kereta, lepas tu boleh tegur pula kawasan tu walaupun hakikatnya aku tidak tahu di mana titik sebenar Bukit Perawan tu. Kalau mahu suruh si Kayum ni untuk bunyikan hon, diketawakan aku pula sebab tiba-tiba suruh hon padahal kereta kau saja yang ada di jalan malam-malam.

Jadi pertanyaan Ash tu aku just jawab “nda tau lah di mana tu tempat mungkin sudah terlimpas kali..”. so semua pun diam saja la. Si Kayum ni bawa kereta slow sikit tambah lagi lowered juga, sebab tahu lah jalan Telupid, Beluran dan Sandakan ni lubang dia bukan alang-alang, bukan mahu cakap apa, cuma orang Sabah saja yang tahu status jalan di sana macam kolam ikan sudah. Tiba-tiba, si Marcus yang duduk sebelah driver bersuara :

Marcus : “Eh Yum (Kayum), apa benda yang tinggi bersusun di tepi jalan tu?”

Kayum : “Yang mana ni? aku nda nampak..”

Lepas itu boleh pula si Kayum ni signal masuk parking di tepi bahu jalan sebelah kiri. Sambil tu aku dengan Ash terintai-intai dari seat belakang..

Aku : “Yum, kenapa kau stop di sini, bahaya ni kawasan, banyak kes ragut sini, paling tidak pun kalo ada polis peronda silap-silap kena tahan nanti sebab ingat kita ni pula mau meragut orang.”

Marcus : “Ui kamurang tengok tu barang kena susun punya lah tinggi..macam bag galas tu kan”

Kamu dapat bayangkan bag galas yang biasa orang bawa untuk balik kampung atau travel, yang jenis plastik 4 segi besar tu? Haa..bag begitu lah kena susun tinggi betul. Aku rasa mahu lebih dari 10 bag, dan anggaran aku ketinggian susunan bag seperti kieinggian 2 orang lelaki. Gila betul. Naya lah kami malam itu, aku sudah rasa tidak sedap hati sebab ada benda pelik berlaku di jalan malam-malam buta ni. Lepas itu si Kayum ni siap main-main highlight lagi dekat tu bag, sudah la lampu dia malap-malap juga sikit, yalah kan kereta lama, tapi masih juga boleh nampak jelas la. Jarak kami berhenti dengan susunan bag tu adalah dalam lebih kurang dalam 10 meter.

Aku : “Aku rasa benda ni pelik lah, bagus kita gerak lah Yum. Nda payah tunggu atau turun, lain macam sudah aku rasa ni.”

Ash : “Mungkin orang la ba tu mau tunggu bas, kan banyak bas selalu limpas-limpas sini mahu pergi ke KK.”

Marcus: “Memang la, tapi pelik juga mau susun bag begitu tinggi, ada ka orang mau panjat sampai boleh di susun begitu, lagipun apa tujuan kena buat begitu..”

Dalam hati aku berfikir, waras lah pula si Marcus ni, tapi dia pula yang menengok berabis. Dalam masa tu Kayum ni saja main-mainkan lampu highlight kereta, ada sesekali dia hon. Tahu kah apa jadi masa dia hon tu?? semua kami yang stay dalam kereta tu nampak macam ada kepala keluar dari sebalik susunan bag.. Kamu bayangkan, dari susunan bag yang tinggi tu, ada 1 makhluk yang nampak macam seorang perempuan, sedang mengeluarkan kepala dia slow-slow, macam dia sedang intai-intai kami yang sedang bagi highlight lampu ke tempat dia. Lepas itu, tidak lama kemudian, dia julurkan tangan dia dan bagi hayun seolah-olah macam mahu menahan kereta atau bas tu. Lepas itu aku perasan yang di hujung jari dia masa itu ada pegang macam kain atau skarf berwarna merah, masa tu badan dia belum keluar lagi dan masih tersorok di sebalik susunan bag tu. Keadaan dan cara dia seperti itu membuatkan aku rasa makin tidak sedap hati.

Marcus : “Uissh Yum, cewek ba tu menunggu bas kali.”

Kayum : “Ya aku tau tapi kenapa dia kasi sorok badan dia di sebalik bag tu? pelik juga gaya dia ni.”

Semua kami senyap dalam kereta tu, dalam keadaan enjin yang masih hidup dan tingkap di sebelah si Ash ni masih terbuka lagi. Tiba-tiba, perempuan itu keluar tapi cara dia keluar tu agak menyeramkan, dia berjalan sambil seret-seretkan kaki dia, dan dia tidak pakai kasut atau selipar pun, pakaian dia macam baju kurung warna kekuningan dan agak kotor. Rambut dia mengerbang macam tidak terurus dan menutupi muka dia, dalam keadaan tu dia masih lagi menyeretkan kaki dan seretan kaki dia tu rupanya sedang menuju ke tempat kami !!!

Aku : “Yum, gerakkkkkk cepat Yum!!!!!

Kayum : “Astagaaaaa bukan uranggg ituuuu !!!!!

Dalam keadaan panik, Kayum masuk gear satu, siap berbunyi lagi gear dia mungkin clutch tidak ngam timing dipijak, apa lagi, menyeretlah tayar kereta dia di bahu jalan tu. Memang tekan minyak habis dia. Kamu tahu, masa si Kayum ni tengah terkial-kial mau masuk gear 1, benda tu semakin laju menyeret kaki dia pergi tempat kami, sambil tangan dia menghayun-hayun dengan skarf merah di hujung jari dia.

Masa kereta Kayum melepasi benda tu, memang dekat betul benda tu dengan tingkap tempat aku duduk!! Mujur lah aku tidak buka tingkap. Yang si Ash apa lagi kelam kabutlah dia memutar tombol tingkap, kereta lama kan, so belum ada power window lagi.

Hidup kami diibaratkan bergantung dengan Kayum saja masa tu. hahahaa. betul-betul cari nahas la. Lepas itu dalam jarak lingkungan 50meter, aku sempat pandang balik belakang mahu tengok kalau benda itu masih mengikut atau kejar kami tapi benda tu masih di sana dengan susunan bag tu. Kamu tahu, tidak lama kemudian, ada suluhan lampu kereta orang lain dari belakang, sebaik saja lampu kereta itu menyuluh tempat benda tu, serta merta benda dan bag tu hilang dari pandangan. Ya Allah. Memang malam itu kami kena aniaya lah oleh benda tu.

Marcus : “Uih apa benda juga tadi tu ?!”

Aku : “Aku rasa itu bukan orang, mungkin tempat tadi tu kawasan Bukit Perawan. Itu lah mulut si Ash ni cabul!”

Ash : ” Ah, mana aku tau. Gila bergegar aku tau, kenapa la aku buka tingkap ni malam, nasib tidak jadi apa-apa..”

Sepanjang perjalanan kami selepas kejadian tu, semua senyap dalam kereta. Kami bergerak tanpa berheni di mana-mana. Jam 2 subuh, kami sampai sudah KK. Barulah ada lega sikit bila nampak sudah lampu-lampu jalan. Kami lepak lagi di kedai mamak mengenang benda yang terjadi malam itu.

Dan aku ada cerita dengan diorang pasal cerita konduktor dengan driver bas yang aku naik dulu. Dan Kayum ni ada cakap juga, memang biasa orang dulu-dulu cakap kalau kita lalu tempat yang keras atau berpenunggu, mesti mahu hon atau pun main lampu kereta atau highlight. Ibarat kita beri “salam” lah konon. Dan mungkin juga kalau nasib tidak bagus, boleh mengakibatkan kemalangan. Orang Sabah bilang “tu benda menghaus darah..” Tapi aku mana lah tahu simpang mana letakny Buki Perawan tu, bukannya ada signboard pun kena tulis. Takpa lah, pengalaman juga lah dengan benda tu. Yang penting syukur sebab semua selamat sampai. Dan kadang-kala bila terkenangkan balik cerita tu, jadi bahan lucu pula.

Begitu lah pengakhiran kisah seram yang dapat aku share dalam entri ni. Sorry lah kalau tidak seram ya.Yang pasti itu pengalaman aku dan memang aku rasa angker juga la..hehehe.. Sekian entri aku. Assalamualaikum Warahmatulahi Wabarakatuh.Sumber : fiksyenshasha


Nelayan Diacu Pistol Sebelum Dirompak Di Inderasabah

TAWAU: Nelayan menempuh detik cemas apabila diacu pistol sebelum dirompak dua lelaki tidak dikenali ketika menangkap ikan di atas Bagang (pelantar sangkar ikan) di Tanjung Kiras, Inderasabah dekat sini, kelmarin.

Difahamkan, mangsa yang bersendirian sedang menurunkan pukat untuk menangkap ikan bilis sebelum didatangi dua lelaki menaiki sebuah bot laju dal;am kejadian 5 petang.

Mangsa, Halim Colle, 32, ketika dihubungi berkata, dia pada mulanya tidak mengesyaki apa-apa ketika dihampiri lelaki terbabit yang berpura-pura meminta rokok selain bertanyakan sama ada membawa makanan.

Bagaimanapun, mangsa memaklumkan tidak mempunyai rokok kerana dia bukan seorang perokok sebelum menyerahkan bungkusan makanan kepada seorang lagi lelaki yang ketika itu berada di bahagian tengah Bagang berkenaan.

“Akibat permintaan rokok tidak dipenuhi, lelaki itu kemudiannya bertindak mengacukan objek menyerupai pistol dan mengarahkan saya membuka enjin bot jongkong selain meminta menyerahkan barang peribadi.

“Bimbang keselamatan diri terancam, saya kemudiannya menyerahkan satu unit mesin generator, sebuah tong gas serta telefon bimbit sebelum kedua-dua lelaki melarikan diri,” katanya sambil bersyukur kerana tidak mengalami sebarang kecederaan.

Menurutnya, dia terpaksa tinggal semalaman di Bagang dan hanya pulang ke rumah semalam dengan menggunakan bot sewa pada 7.30 pagi sebelum tampil membuat laporan polis di Ibu Pejabat Polis Daerah (IPD) Tawau hari yang sama.

Sementara itu, Ketua Polis Daerah Tawau Asisten Komisioner Peter Umbuas ketika dihubungi mengesahkan ada menerima laporan kejadian berkenaan.

“Pasukan keselamatan sedang mengumpul maklumat berkaitan insiden berkenaan dan siasatan lanjut masih dijalankan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong bersolat Jumaat di Masjid Negeri Sabah

KOTA KINABALU, 8 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan berangkat menunaikan solat Jumaat di Masjid Negeri, di sini.

Keberangkatan tiba Seri Paduka Baginda yang berbaju Melayu hijau muda di masjid berkenaan pada 12.27 tengah hari disambut oleh Yang di-Pertuan Negeri Sabah Tun Juhar Mahiruddin dan Ketua Menteri Sabah Datuk Seri Mohd Shafie Apdal.

Seri Paduka Baginda kemudian menyertai ribuan jemaah menunaikan solat Jumaat itu yang diimamkan Imam Besar Masjid Negeri Sabah Ibrahim Kisab.

Sebelum berangkat pulang, Seri Paduka Baginda turut  berkenan  bersalam-salaman dengan jemaah serta menyampaikan sumbangan wang tunai kepada golongan asnaf di masjid itu.


4 lelaki bertopeng tembak bot tunda dalam cubaan rompak

KOTA KINABALU: Polis mengesahkan kumpulan empat lelaki yang berpakaian hitam, bertopeng dan bersenjata api dipercayai cuba melakukan rompakan ke atas bot tunda di perairan Pegasus Reef, dekat Kinabatangan, petang semalam.

Dalam kejadian jam 6.30 petang itu, bot tunda Magtrans II yang dinaiki seorang tekong dan 13 kru dari Bintulu, Sarawak sedang dalam pelayaran ke Papua New Guinea untuk mengambil kayu balak.

Pesuruhjaya Polis Sabah, Datuk Omar Mammah, dalam satu kenyataan sebentar tadi berkata, ketika berada di perairan Pegasus Reef, bot tunda terbabit ditembak dua kali oleh empat lelaki berkenaan yang menaiki sebuah bot laju dipercayai cubaan untuk melakukan rompakan.

“Satu das tembakan terkena paha sebelah kiri Didy Saviady, 40-an, yang juga tekong bot tunda berkenaan.

“Bot suspek kemudian menghampiri bot tunda terbabit sebelum suspek naik ke atas bot tunda manakala semua kru bot tunda bersembunyi di dalam bot dan mengunci semua pintu,” katanya.

Omar berkata, ketika empat suspek menaiki bot itu, seorang kru yang berada di tingkat tiga bot berkenaan melepaskan tembakan kepada suspek menggunakan ‘flare gun’ sebanyak 10 das.

“Sebaik tembakan itu dilepaskan menggunakan flare gun, keempat-empat suspek yang berada di atas bot tunda terjun ke laut dan melarikan diri menaiki bot laju.

“Selepas itu, bantuan Pasukan Polis Marin (PPM) tiba dan membawa mangsa yang terkena tembakan ke Hospital Lahad Datu untuk rawatan lanjut,” katanya.

Menurutnya, siasatan mendapati, bot tunda itu adalah milik sebuah syarikat yang berada di Bintulu, Sarawak dan dalam pelayaran untuk mengambil kayu balak di Papua New Guinea.

“Bot itu bergerak pada Ahad lalu jam 8 pagi dari Bintulu dan selepas empat hari perjalanan, pada jam 6.30 petang, semalam, bot itu ditahan empat lelaki yang menaiki bot laju menggunakan empat enjin sangkut.

“Keempat-empat suspek berpakaian hitam dan bertopeng dengan lengkap bersenjata api. Identiti semua suspek belum dikenal pasti.

“Kes disiasat mengikut Seksyen 3 Akta Senjata Api (FIPA) 1971,” katanya. – Berita Harian


Hadiri Pengkebumian, Sekampung Dijangkiti Covid-19

KOTA KINABALU: Seorang wanita bergejala menyebabkan hampir sekampung penduduk terdedah kepada jangkitan Covid-19 berikutan tindakannya menghadiri majlis pengebumian ahli keluarga di Kampung Nasakot, Ranau baru-baru ini.

Jurucakap perkembangan harian Covid-19 Sabah, Datuk Masidi Manjun berkata, wanita berusia 40 tahun itu yang menjadi kes indeks Kluster Nasakot dilaporkan di Sabah hari ini mengalami gejala demam, selesema dan hilang deria rasa serta bau sejak 12 Ogos lalu.

Katanya, walaupun bergejala, wanita terbabit masih menghadiri majlis pengebumian ahli keluarga yang berlangsung selama tujuh hari berturut-turut sejak 14 Ogos lalu di Kampung Nasakot, Ranau.

“Kes indeks dikesan positif Covid-19 ketika menjalani saringan pra kemasukan ke wad untuk membawa anak mengidap Talaesemia di Hospital Ranau pada 20 Ogos lalu.

“Siasatan awal mendapati, kes indeks terlebih dahulu membawa anaknya untuk transfusi darah di Hospital Ranau pada 3 Ogos lalu dan saringan kemasukan ke wad adalah negatif. Oleh itu, mereka dibenarkan keluar pada 5 Ogos dan hanya berada di rumah sejak 6 Ogos.

“Namun, pada 12 Ogos, kes indeks dilaporkan mula menunjukkan gejala demam, selesema, hilang deria rasa dan bau. Tidak endah dengan simptom, pada 14 Ogos, kes indeks menghadiri majlis pengebumian ahli keluarga yang berlanjutan selama tujuh hari bersama-sama hampir keseluruhan penduduk Kampung Nasakot,” katanya dalam kenyataan, malam ini.

Masidi yang juga Menteri Kerajaan Tempatan dan Perumahan negeri, berkata saringan kontak rapat yang dijalankan pada 21 hingga 23 Ogos berjaya mengesan empat kontak rapat yang menjadi sub-indeks bagi kes seterusnya.

“Perkumpulan beramai-ramai semasa majlis pengebumian itu mencetus penularan wabak dalam komuniti Kampung Nasakot dan Kampung Tanid di Mukim Malinsau, Ranau. Daripada 95 kontak yang disaring, seramai 31 individu dikesan positif termasuk dua kes baharu hari ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adik Cam Jenazah Abang Melalui Gigi Mangsa

MAYAT NURUL MASLAN DITEMUI, ADIK CAM JENAZAH MELALUI GIGI MANGSA

TAWAU; 08 JUN 2020 (Isnin): “Saya pasti betul-betul dia abang saya, Saya cam jasad arwah melalui Giginya”.

Demikian dinyatakan adik mangsa, Ismail Sabran semasa mengecam satu mayat lelaki ditemui terapung di Perairan Sungai Taiwan, berhampiran sempadan Indonesia – Malaysia, kira-kira pukul 10.30 pagi tadi.

Menurut Ismail, beliau mengesan jasad Nurul Maslan Sabran, 34 tahun selepas mendapati satu gigi atas sebelah kanan atas jasad berkenaan tiada.

Beliau berkata, pada awalnya semasa pengecaman, beliau sukar mengecam mangsa bagaimanapun, pakaian dan jam tangan yang digunakan adalah milik Nurul Maslan.

Beliau berkata demikian kepada pemberita di Unit Perubatan Forensik Hospital Tawau, di Tawau.

Mayat Nurul Maslan ditemui penduduk Kampung dalam keadaan terapung di Perairan Sungai Taiwan sebelum memaklumkan kepada pihak berkuasa dan dihantar ke Hospital Tawau untuk dibedah siasat.

Jelas Ismail, jenazah abangnya akan dikebumi di Tanah Perkuburan Islam di Batu 2 selepas bedah siasat selesai dilakukan.

Tinjauan RTM di Unit Perubatan Forensik Hospital Tawau mendapati, isteri, anak, adik-beradik, ahli keluarga dan sahabat handai mangsa berlegar di ruang menunggu kawasan berkenaan.

Difahamkan, mangsa meninggalkan isteri, Ungu Kalsum Abdul Aziz, 32 tahun dan tiga anak perempuan berumur dua hingga tujuh tahun iaitu Nur Izzah Maisarah, Nur Wanie Ramadhanie dan Nur Alisyah Nadira.

Jumaat lepas, Nurul Maslan keluar bersendirian dari Cowie Bay kira-kira pukul 5 petang ke kebunnya, di Sungai Melayu Pulau Sebatik dengan menjuragani sebuah perahu.

Bagaimanapun, mangsa dilaporkan tidak pulang kerumah dan disyaki telah hilang di laut.pada hari yang sama, sepasukan anggota Pasukan Polis Marin (PPM) yang melakukan Ops Benteng menemui sebuah perahu tanpa pengemudi dengan keadaan enjin masih hidup diperairan Ice Box kira-kira pukul 5.50 petang.

Satu operasi SAR kemudian diaktifkan Agensi Penguatkuasaan Maritim Malaysia (APMM) bagi mengesan mangsa dengan bantuan PPM, Jabatan Bomba Dan Penyelamat Malaysia (JBPM) Tawau, Angkatan Pertahanan Awam Malaysia (APM) Dan Tentera Laut Diraja Malaysia (TLDM).

Kesemua agensi keselamatan menggerakkan aset masing-masing dan operasi SAR turut dibantu keluarga serta penduduk Kampung.

Sementara itu, Ketua Polis Daerah Tawau, ACP Peter Anak Umbuas yang dihubungi pemberita RTM mengesahkan penemuan mayat lelaki merupakan mangsa hilang ketika dilaut.Bagaimanapun, laporan lanjut berhubung perkara itu akan dikongsikan kepada media.


GBS Sedia Ambil Alih Kerajaan Jika Musa Menang

OTA KINABALU: Presiden Solidariti Tanah Airku (STAR Sabah) Datuk Dr Jeffrey Kitingan berkata Gabungan Bersatu Sabah (GBS) bersedia mengambil alih kerajaan daripada pimpinan Parti Warisan Sabah (Warisan) jika Tan Sri Musa Aman memenangi kes mahkamah sebagai Ketua Menteri yang sah pada Rabu (7 November).

Beliau menjelaskan bahawa Musa masih layak untuk memegang jawatan Ketua Menteri walaupun didakwa dengan 35 pertuduhan salahlaku rasuah berhubung transaksi konsesi balak Sabah membabitkan nilai keseluruhan RM263 juta pada Isnin.

Datuk Dr Jeffrey Kitingan. Gambar SNT/Alfred Petrus

“Kami melihat ini hanya sebagai gangguan politik untuk menjejaskan keadaan dan masa yang semakin hampir… jadi kita tidak perlu risau.

“Lagipun beliau tidak pernah disabitkan kesalahan dan jika Musa menang esok, dia akan tetap menjadi Ketua Menteri.

“Sudah pasti, dia akan mengendalikan kesnya dan merancang peralihan termasuklah menguruskan kerajaan,” katanya.

Beliau berkata demikian ketika berucap merasmikan Mesyuarat Agung Khas STAR Sabah di Dewan Sokid Villa hari ini.

Dalam pada itu, Jeffrey menjelaskan kemungkinan akan ada pilihanraya negeri dijalankan selepas kes tuntutan bekas Ketua Menteri lalu yang mencabar kesahihan perlantikan Datuk Seri Mohd Shafie Apdal sebagai Ketua Menteri selesai.

“Kemungkinan akan ada tetapi tidak secara besar-besaran. Kenapa? Kerana saya menjangkakan pengukuhan keadaan kelak.

“Siapa mahu susah-susah pilihan raya kalau cukup itu nombor.

“Jadi ada kemungkinan tetapi kecil dan kami sudah bersiap sedia lebih awal,” katanya. -SabahNewsToday


Usahawan dihukum mati merogol 25 pelajar

BEIJING: Bekas pengarah sebuah syarikat produk tepung di Henan sudah dijatuhkan hukuman mati, semalam kerana merogol 25 remaja perempuan.

Perlaksanaan hukuman itu terhadap Zhao Zhiyong, 49, adalah perkembangan terbaru kes membabitkan lebih 30 mangsa rogol dengan empat daripadanya dari sebuah sekolah menengah di Weishi.

Zhao melakukan perbuatan terkutuk itu selama setahun setengah dan 14 mangsa berusia 14 tahun ke bawah, lapor South China Morning Post.

Mahkamah mendapati Zhao memaksa seorang wanita bernama Li Na mencari gadis bawah umur untuknya antara Jun 2015 hingga Januari 2017.

Bebebrapa mangsa didapati mencari gadis lain untuk Zhao dan kes terbabit menjadi bualan awam pada April 2017 selepas maklumat kes terbongkar di atas talian.

Pada Oktober lalu, mahkamah Kaifeng di Henan menjatuhkan hukuman mati terhadap Zhao selepas dia didapati bersalah melakukan perbuatan itu.

Li turut berdepan hukuman mati dengan penangguhan selama dua tahun. – Agensi


Penutupan Pasar Malam Di KK, Pendapatan Peniaga Kembali Terjejas

KOTA KINABALU: Peniaga pasar malam di sekitar bandar raya ini berharap pihak berkuasa, terutama Dewan Bandaraya Kota Kinabalu (DBKK) membenarkan mereka beroperasi semula dalam tempoh terdekat.

Seorang peniaga di pasar malam Sinsuran, di sini, yang hanya mahu dikenali sebagai Ema, 26, berkata, penutupan pasar malam bermula Sabtu lalu, sekali lagi menjejaskan pendapatannya yang hanya bergantung kepada hasil jualan harian.

Katanya, penutupan secara tiba-tiba tanpa notis awal juga menyebabkan ramai peniaga mengalami kerugian terutama mereka yang menjual barangan mentah seperti ikan, ayam dan sayur-sayuran.

“Kami baru saja berniaga semula bulan lalu dan tidak sampai dua bulan pasar malam tutup lagi, memang sukar bagi saya kerana mata pencarian memang sepenuh masa di sana (pasar malam Sinsuran).

“Notis yang dikeluarkan DBKK juga secara mengejut, kami mengalami kerugian kerana stok bahan mentah yang berlambak. Sekarang kami mahu menjualnya di mana?

“Bukan saya sahaja yang hilang pendapatan akibat pasar malam ini ditutup, ramai lagi. Duit belanja pun terjejas teruk, tidak lama lagi pula Hari Raya (Aidilfitri),” katanya kepada FMT.

Sementara itu, Presiden Persatuan Penjaja Pasar Malam Pantai Tanjung Aru 1, Dahlan Jasri berkata, beliau akur dengan keputusan yang dibuat kerajaan dan DBKK, namun berharap mereka akan kembali dibenarkan beroperasi dalam tempoh terdekat ini.

Katanya, pasar malam pantai Tanjung Aru 1 adalah antara pasar yang sangat mematuhi prosedur operasi standard (SOP) ditetapkan pihak berkuasa dan tidak mempunyai masalah sekiranya mereka dibenarkan beroperasi semula.

“SOP di sini (pasar malam pantai Tanjung Aru 1) sangat ketat dan kita juga sentiasa dibantu pihak DBKK, Rela dan juga polis.

“Kami memohon dan berharap agar pasar malam di Tanjung Aru ini kembali dibenarkan beroperasi dalam tempoh terdekat ini.

“Bukan mahu memberi tekanan kepada pihak berkaitan atau kerajaan, tetapi itulah yang kita harapkan,” katanya.

Baru-baru ini, satu notis pemakluman dikeluarkan DBKK berhubung penutupan sementara operasi pasar malam, pasar mingguan dan tamu di kawasan bandar raya Kota Kinabalu.

Arahan itu dikeluarkan berikutan kenaikan mendadak kes Covid-19 di bandar raya itu dan penutupan pasar malam, pasar mingguan serta tamu selama dua minggu itu bergantung kepada statistik kes Covid-19 dari semasa ke semasa. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Umum Dividen 6.10% Bagi Simpanan Konvensional, Syariah 5.65%

KUALA LUMPUR: Kumpulan Wang Simpanan Pekerja (KWSP) mengumumkan dividen 6.10% bagi simpanan konvensional dan pada 5.65% bagi simpanan syariah untuk tahun kewangan 2021.

KWSP dalam kenyataan berkata, ia melibatkan agihan RM50.45 bilion bagi simpanan konvensional dan RM6.27 bilion bagi simpanan syariah menjadikan jumlah agihan terkumpul bagi tahun 2021 adalah sebanyak RM56.72 bilion.

Angka itu meningkat berbanding 5.2% bagi simpanan konvensional dan 4.9% bagi simpanan syariah pada 2020, masing-masing melibatkan agihan RM42.88 bilion dan RM4.76 bilion ketika itu.

Pengerusinya Ahmad Badri Mohd Zahir berkata, KWSP telah berjaya kekal stabil dan berdaya tahan untuk tahun 2021, sebahagiannya adalah kerana mempunyai kedudukan portfolio yang kukuh dan pelaburan yang pelbagai di peringkat global.

“Pengeluaran sebanyak RM101 bilion akibat pandemik telah menyebabkan 48% ahli KWSP mempunyai kurang daripada RM10,000 dalam akaun mereka.

“KWSP berharap dividen ini dan prestasi berterusan KWSP akan membantu ia dalam memulakan proses membina semula simpanan persaraan ahlinya, ketika pemulihan ekonomi berlaku sepanjang tahun ini,” katanya.

Badri berkata, kebimbangan utama lanjutan daripada pengeluaran tersebut adalah kesannya ke atas kecukupan persaraan ahli. Bagaimanapun, KWSP tetap mempunyai keupayaan dan ketangkasan untuk bertindak dengan impak yang minimum terhadap pasaran kewangan, walaupun terpaksa menghadapi cabaran mengurus kecairan akibat aliran keluar ini.

Bagi 2021, KWSP telah mengimbangi semula dan mengurus portfolio pelaburannya dengan membeli saham yang kukuh pada harga yang menarik, selain memanfaatkan pelaburan luar negara, yang menyumbang 56% kepada pulangan keseluruhan.

Menurut kenyataan, setakat 31 Dis 2021, KWSP telah mencatatkan peningkatan 6% dalam jumlah pendapatan pelaburan kasar kepada RM67.06 bilion daripada RM63.45 bilion pada 2020, didorong oleh pemulihan pasaran ekuiti dan sebahagian besar kelas aset semasa pemulihan global.